Monwɛn—Satan Pɛ sɛ Ɔmene Mo! (1 Petro 5:8) | Adesua\nKENKAN WƆ Afrikaans Cambodian Dangme English Ewe French Ga Garifuna Greenlandic Hmong (White) Iban Italian Kimbundu Kwangali Kwanyama Laotian Lingala Maltese Mam Mazatec (Huautla) Myanmar Nahuatl (Central) Nahuatl (Huasteca) Nahuatl (Northern Puebla) Ndebele Ndonga Ngabere Nzema Portuguese Quechua (Ancash) Quechua (Ayacucho) Quechua (Cuzco) Sepedi Sesotho (Lesotho) Spanish Swati Tahitian Tlapanec Totonac Tsonga Tswana Twi Umbundu Venda Xhosa Zulu\n“Monwɛn. Mo tamfo Bonsam nenam sɛ gyata a ɔrebobom apɛ obi amene no.”—1 PETRO 5:8.\nƆKWAN BƐN SO NA SATAN AKYERƐ SƐ . . .\nne tirim yɛ den?\n1. Kyerɛ nea ɛyɛe a ɔbɔfo bi bɛyɛɛ Satan.\nBERE bi na ɔbɔfo bi ne Yehowa wɔ abusuabɔ pa. Nanso akyiri yi ɔbɔfo anaa honhom abɔde yi pɛe sɛ nnipa som no. Sɛ́ anka ɔbɛyi saa adwemmɔne no afi ne tirim no, ɔdwenee ho araa kɔsii sɛ ɔyɛɛ bɔne. (Yakobo 1:14, 15) Yɛnnim edin ankasa a na wɔde frɛ no mfiase no, nanso seesei yɛfrɛ no Satan. “Wannyina nokorɛ no mu.” Ɔtee Yehowa so atua, na ɔbɛyɛɛ “atorɔ agya.”—Yohane 8:44.\n2, 3. Ɔkwan bɛn so na nsɛmfua, “Satan,” “Ɔbonsam,” “ɔwɔ,” ne “ɔtweaseɛ” no ma yɛhu sɛnea Yehowa tamfo kɛse no te ankasa?\n2 Efi bere a Satan tee atua no, wabɛyɛ Yehowa ne adesamma nyinaa tamfo kɛse. Sɛ yɛhwɛ sɛnea Bible ka Satan ho asɛm a, yɛtumi hu sɛ ne bra asɛe paa. Satan kyerɛ “Ɔsɔretiafo,” na ɛma yɛhu sɛ ɔbɔfo bɔne yi ani nnye Onyankopɔn nniso ho, na ɔde n’ahoɔden nyinaa ko tia. Nea Satan pɛ ankasa ne sɛ ɔbɛgu Yehowa nniso.\n3 Wɔ Adiyisɛm 12:9 no, wɔfrɛ Satan sɛ Ɔbonsam, na ɛkyerɛ “Otwirifo.” Satan frɛɛ Onyankopɔn ɔtorofo de sɛee Onyankopɔn din. Asɛm, “ɔwɔ dada” no ma yɛkae sɛnea Satan faa ɔwɔ so daadaa Hawa. Asɛm, “ɔtweaseɛ kɛseɛ” no nso ma yɛhu sɛnea Satan te ankasa. Satan ho yɛ hu, ne tirim yɛ den, na ɔyɛ ɔbɔnefo paa. Ɔmpɛ sɛ Yehowa atirimpɔw bɛbam, na ɔpɛ sɛ ɔsɛe Onyankopɔn asomfo.\n4. Dɛn na yɛbɛsusu ho wɔ adesua yi mu?\n4 Ɛda adi paa sɛ Satan ne obi a ɔbɛtumi asɛe yɛne Yehowa ntam asen obiara. Ɛno nti na Bible bɔ yɛn kɔkɔ sɛ: “Mo ani nna hɔ, monwɛn. Mo tamfo Bonsam nenam sɛ gyata a ɔrebobom apɛ obi amene no.” (1 Petro 5:8) Ne saa nti, yɛbɛsusu Satan su ahorow mmiɛnsa ho wɔ adesua yi mu. Ɛbɛma yɛahu nea enti a ɛsɛ sɛ yɛhwɛ yɛn ho yie wɔ otirimɔdenfo a ɔtan Yehowa ne N’asomfo no ho.\nSATAN WƆ TUMI\n5, 6. (a) Ma nhwɛso ahorow a ɛkyerɛ sɛ abɔfo yɛ “ahoɔdenfoɔ,” anaasɛ wɔwɔ tumi. (b) Ɔkwan bɛn so na Satan ‘tumi de owuo ba’?\n5 Abɔfo yɛ “ahoɔdenfoɔ,” anaasɛ wɔwɔ tumi. (Dwom 103:20) Wɔwɔ nyansa ne ahoɔden sen nnipa. Nanso, abɔfo anokwafo de wɔn tumi yɛ nneɛma pa. Ɛho nhwɛso ne sɛ, Yehowa bɔfo baako tumi kunkum Asiria asraafo 185,000. Asraafodɔm mpo rentumi nkunkum nnipa bebree saa na kampɛsɛ onipa baako. (2 Ahemfo 19:35) Bere foforo nso, ɔbɔfo bi de ne nyansa ne ne tumi yii Yesu asomafo bi fii afiase. Ɛwom sɛ na afiase ahwɛfo no wɔ hɔ deɛ, nanso wɔanhu bere a ɔbɔfo no buebuee apon no yii asomafo no fii afiase hɔ na ɔsan totoo apon no mu!—Asomafoɔ Nnwuma 5:18-23.\n6 Abɔfo anokwafo de wɔn tumi yɛ nneɛma pa nanso Satan deɛ, ɔde ne tumi di nsɛmmɔne. Akyinnye biara nni ho sɛ, Satan wɔ tumi ne nkɛntɛnso kɛse. Bible frɛ no “wiase yi sodifoɔ” ne “wiase yi nyame.” (Yohane 12:31; 2 Korintofoɔ 4:4) ‘Ɔtumi de owuo ba.’ (Hebrifoɔ 2:14) Wei nkyerɛ sɛ Satan ankasa na ɔkunkum nnipa nyinaa. Ɛnde, saa asɛm yi kyerɛ sɛn? Nea ɛdi kan, Satan de nitan ne awudisɛm ahyɛ wiase yi mu ma. Nea ɛto so mmienu, esiane sɛ Hawa gyee Satan atosɛm dii na Adam nso yɛɛ Onyankopɔn so asoɔden nti, nnipa nyinaa yɛ bɔne na yɛwuwu. (Romafoɔ 5:12) Yesu frɛɛ Satan ‘owudini.’ (Yohane 8:44) Ɔyɛ ɔtamfo kɛse ankasa.\nSɛ Yehowa ammoa yɛn a yɛrentumi nni nkonim wɔ ɔko a yɛne Satan reko no mu da\n7. Dɛn na adaemone no ayɛ a ɛkyerɛ sɛ wɔwɔ tumi?\n7 Sɛ yɛko tia Satan a, na yɛreko atia wɔn a wɔtaa n’akyi ne wɔn a wɔte Onyankopɔn nniso so atua nyinaa nso. Abɔfodɔm a wɔate atua a wɔfrɛ wɔn adaemone no nso ka ho. (Adiyisɛm 12:3, 4) Mpɛn pii na wɔada wɔn ho adi sɛ wɔwɔ ahoɔden anaa tumi sen nnipa koraa; wɔama nnipa ahu amane kɛse. (Mateo 8:28-32; Marko 5:1-5) Mma wo werɛ mfi da sɛ adaemone no ne wɔn panyin Satan wɔ tumi. (Mateo 9:34) Sɛ Yehowa ammoa yɛn a yɛrentumi nni nkonim wɔ ɔko a yɛne Satan reko no mu da.\nSATAN TIRIM YƐ DEN\n8. (a) Satan botae ne sɛn? (Hwɛ mfoni a ɛwɔ adesua yi mfiase no.) (b) Dɛn na ama woahu sɛ Satan wiase no tirim yɛ den te sɛ Satan ankasa?\n8 Ɔsomafo Petro de Satan totoo “gyata a ɔrebobom” ho. Nwoma bi ka sɛ Hela asɛmfua a wɔkyerɛɛ ase “ɔrebobom” no kyerɛ “aboa bi a ɔkɔm de no paa a ɔresu.” Saa asɛm yi ma yɛhu sɛ Satan tirim yɛ den, na ɔyɛ ɔbɔnefo paa! Wiase nyinaa da Satan tumi mu, nanso n’ani nsɔ. Satan te sɛ gyata a ɔkɔm de no a ɔrepɛ mmoa akyere wɔn awe. (1 Yohane 5:19) Wɔn a ɔde n’ani asi wɔn so paa ne Kristofo a wɔasra wɔn a wɔda so wɔ asase so ne “nnwan foforɔ” a wɔabɛka wɔn ho no. (Yohane 10:16; Adiyisɛm 12:17) Satan botae ne sɛ ɔbɛsɛe Yehowa asomfo. Sɛnea Satan wiase no ataa nokware Kristofo fi asomafo no bere so abɛsi nnɛ no ma yɛhu sɛnea Satan tirim yɛ den fa.\n9, 10. (a) Ɔhaw ahorow bɛn na Satan de baa Israel man no so? (Ma ho nhwɛso.) (b) Biribi titiriw paa bɛn nti na Satan tuu n’ani sii tete Israel so? (d) Sɛ Yehowa somfo bi yɛ bɔne a emu yɛ duru a, Ɔbonsam te nka sɛn?\n9 Satan adi atirimɔdensɛm wɔ ɔkwan foforo so. Sɛ ɔkɔm de gyata a, ɔnhu aboa biara mmɔbɔ. Sɛ ɔrebɛkyere aboa bi a, ɔnnya ayamhyehye biara mma no, na ɔkyere no wie nso a, ɛnhaw no. Saa ara na Satan nni ayamhyehye biara mma wɔn a ɔtu n’ani si wɔn so no. Wohwɛ a, bere biara a Israelfo de wɔn ho hyɛɛ bɔne te sɛ aguamammɔ ne anibere mu no, Satan tee nka sɛn? Bere a Satan huu nea Simri aguamammɔ ne Gehasi anibere de aba no, ɛbɛyɛ sɛ n’ani gyei paa!—Numeri 25:6-8, 14, 15; 2 Ahemfo 5:20-27.\nSɛ Onyankopɔn somfo bi yɛ bɔne a emu yɛ duru a, Satan ani gye ankasa (Hwɛ nkyekyɛm 10)\n10 Biribi titiriw paa nti na Satan tuu n’ani sii tete Israelfo so. Momma yɛnkae sɛ na Mesia no bɛfi Israel man no mu na aba; Mesia no na na ɔbɛbɔ Satan ti na wama ada adi sɛ Yehowa na ɔwɔ hokwan sɛ ɔdi tumi. (Genesis 3:15) Ná Satan mpɛ sɛ Israelfo no nya Onyankopɔn anim dom, enti ɔyɛɛ nea ɔbɛtumi biara sɛ ɔbɛma wɔayɛ bɔne de asɛe wɔn. Bere a Dawid sɛee aware no, wodwene sɛ ne ho yɛɛ Satan mmɔbɔ? Dabi. Saa ara nso na bere a Mose annya kwan ankɔ Bɔhyɛ Asase no so no, n’asɛm anyɛ Satan mmɔbɔ. Sɛ Onyankopɔn somfo bi yɛ bɔne a emu yɛ duru a, Satan ani gye ankasa. Nokwasɛm ne sɛ, sɛ Ɔbonsam di nkonim a ɛte saa a, ɔde twa Yehowa mpoa.—Mmebusɛm 27:11.\n11. Adɛn nti na ɛbɛyɛ sɛ Satan tuu n’ani sii Sara so?\n11 Ná Satan tan abusua a Mesia no bɛfi mu aba no paa. Wo deɛ, susu asɛm a ɛsii bere a Yehowa ka kyerɛɛ Abraham sɛ ɔbɛyɛ no “ɔman kɛseɛ” no ho hwɛ. (Genesis 12:1-3) Bere a na Abraham ne Sara wɔ Egypt no, Farao ma wɔkɔfaa Sara baa ne fie, na na ɔpɛ sɛ ɔde no yɛ ne yere. Nanso Yehowa bɔɔ Sara ho ban na ɔgyee no fii tebea a emu yɛ den yi mu. (Kenkan Genesis 12:14-20.) Asɛm a ɛte saa ara sii wɔ Gerar kuro no mu ansa na wɔrewo Isak. (Genesis 20:1-7) Ɛbɛtumi aba sɛ Satan na ɔmaa saa nsɛm yi nyinaa sisii anaa? Momma yɛnkae sɛ na Sara afi Ur kuro a emufo di yie mu akɔtena ntamadan mu. Enti yɛmmisa sɛ, Satan yɛe sɛ ɔde Farao ne Abimelek ahemfie fɛfɛ no resɔ Sara ahwɛ anaa? So Satan adwene yɛɛ no sɛ Sara bɛpo ne kunu anaa ɔbɛpo Yehowa mpo akɔware saa ahemfo no mu baako? Bible nka, nanso sɛ Sara yɛɛ saa a, anka hokwan a ɛne sɛ ɔbɛka abusua a Mesia no bɛfi mu aba ho no bɛfi ne nsa; anka Ɔbonsam bɛdi ahurusi paa. Sɛ anka saa ɔbaa pa no din pa, n’aware, ne abusuabɔ a ɔne Yehowa wɔ no sɛee a, anka ɛrenhaw Satan ketewaa bi mpo. Hwɛ sɛnea Satan tirim yɛ den na ɔnni ahummɔbɔ koraa!\nPapa ne bɔne ho asɛm mfa Satan ho\n12, 13. (a) Bere a wɔwoo Yesu no, dɛn na Satan yɛe a ɛkyerɛ sɛ ne tirim yɛ den? (b) Wosusu sɛ adwene bɛn na Satan wɔ wɔ mmofra a wɔdɔ Yehowa na wɔrebɔ mmɔden sɛ wɔbɛsom no nnɛ no ho?\n12 Abraham wuo akyi mfe ɔhaha pii ansa na wɔrewo Yesu. Wosusu sɛ na saa abofra yi ho bɛyɛ Satan fɛ anaasɛ ne ho bɛyɛ no anika? Dabi. Ná Satan nim sɛ abofra no na ɔbɛnyin abɛyɛ Mesia a wɔahyɛ ne ho bɔ no. Ná Yesu ne Abraham asefo no mu otitiriw; ɔno na akyiri yi “ɔbɛsɛe Ɔbonsam nnwuma.” (1 Yohane 3:8) So na Satan bɛnya adwene sɛ ɛbɛyɛ atirimɔdensɛm paa sɛ ɔbɛkum abofra no? Dabi. Papa ne bɔne ho asɛm mfa Satan ho. Satan antwentwɛn ne nan ase koraa sɛ ɔbɛkum abofra Yesu. Ɔkwan bɛn so?\n13 Bere a nsoromma mu ahwɛfo no ka kyerɛɛ Ɔhene Herode sɛ wɔawo “Yudafoɔ hene” no, Herode bo fuwii paa; ná ɔpɛ sɛ ɔkum abofra no. (Mateo 2:1-3, 13) Enti ɔhene no hyɛe sɛ wɔnkunkum mmarimaa a wɔawo wɔn foforo kɔsi wɔn a wɔadi mfe mmienu a wɔwɔ Betlehem ne ne mpɔtam nyinaa. (Kenkan Mateo 2:13-18.) Ɛwom sɛ wɔannya Yesu ankum no deɛ, nanso dɛn na wei ma yɛhu fa yɛn tamfo Satan ho? Ɛma yɛhu sɛ Ɔbonsam mmu nnipa nkwa, na ɔnnwene mmofra mpo ho. Satan yɛ “gyata a ɔrebobom” ampa. Ɛnsɛ sɛ wo werɛ fi da sɛ ne tirim yɛ den!\nSATAN YƐ ƆDAADAAFO\n14, 15. Ɔkwan bɛn so na Satan “afira wɔn a wɔnnye nnie no adwene ani”?\n14 Ɔkwan baako pɛ a Satan bɛtumi afa so ama nkurɔfo asɔre atia Yehowa, yɛn Nyankopɔn a ɔne dɔ no ne sɛ ɔbɛdaadaa wɔn. (1 Yohane 4:8) Satan daadaa nkurɔfo sɛnea ɛbɛyɛ a ‘wɔrenhu wɔn honhom mu ahiade,’ kyerɛ sɛ, wɔrenhu sɛ ɛhia sɛ wɔne Onyankopɔn nya abusuabɔ. (Mateo 5:3) Ɔbonsam “afira wɔn a wɔnnye nnie no adwene ani” sɛnea ɛbɛyɛ a wɔrenhu Yehowa ho nokwasɛm.—2 Korintofoɔ 4:4.\n15 Akwan a Satan fa so daadaa nkurɔfo paa no mu baako ne atoro som. Satan nim sɛ Yehowa ‘mpɛ sɛ ɔne obi bɛkyɛ ɔsom a wɔde ma no.’ (Exodus 20:5) Enti sɛ Satan hu sɛ nkurɔfo resom wɔn nananom a wɔawuwu, abɔde, anaa mmoa, kyerɛ sɛ, wɔresom biribi foforo ka Yehowa ho a, n’ani gye paa. Awerɛhosɛm ne sɛ, gyidihunu ne amanne a mfaso nni so agye nnipa pii a wɔsusu sɛ wɔn som sɔ Onyankopɔn ani no adwene. Saa na na Israelfo a wɔwɔ Yesaia bere so no reyɛ. Yehowa bisaa wɔn sɛ: “Adɛn nti na motua sika tɔ deɛ ɛnyɛ aduane, na adɛn nti na mobrɛ biribi a ɛmmee ho? Monyɛ aso ntie me, na monni adepa, na sradeɛ nyɛ mo kra dɛ.”—Yesaia 55:2.\nSatan bɛtumi adaadaa Yehowa asomfo a wɔyɛ nsi mpo\n16, 17. (a) Adɛn nti na Yesu ka kyerɛɛ Petro sɛ: “Firi me so, Satan”? (b) Ɔkwan bɛn so na Satan bɛtumi adaadaa yɛn ma yɛabu yɛn ani agu nneɛma so?\n16 Satan bɛtumi adaadaa Yehowa asomfo a wɔyɛ nsi mpo. Wo deɛ, susu nea ɛkɔɔ so bere a Yesu ka kyerɛɛ n’asuafo sɛ ɛrenkyɛ na wɔakum no no ho hwɛ. Ɔsomafo Petro a na ɔdɔ Yesu no kaa sɛ: “Awurade, ka asɛmpa ma wo ho; yei remma wo so koraa.” Yesu ka kyerɛɛ Petro sɛ: “Firi me so, Satan!” (Mateo 16:22, 23) Adɛn nti na Yesu frɛɛ Petro “Satan”? Efisɛ na Yesu nim asɛm a ɛrebɛsi. Ná ɛrenkyɛ na wɔakum Yesu sɛ agyede afɔre na wama ada adi sɛ Ɔbonsam yɛ ɔtorofo. Ná saa bere no yɛ bere titiriw paa wɔ nnipa asetenam, na na ɛnyɛ bere a ɛsɛ sɛ Yesu ‘ka asɛmpa’ ma ne ho. Sɛ Yesu amma n’ani anna hɔ a, anka Satan ani bɛgye paa.\n17 Wiase yi awiei abɛn, enti yɛn nso yɛte bere titiriw paa mu. Satan pɛ sɛ ‘yɛka asɛmpa’ ma yɛn ho, kyerɛ sɛ, ɔpɛ sɛ yɛde yɛn adwene si yie a yɛbɛdi wɔ saa wiase yi mu so. Ɔpɛ sɛ yɛn werɛ fi sɛ yɛte nna a ɛdi akyiri mu na yɛbu yɛn ani gu nneɛma so. Ɛnsɛ sɛ yɛbu yɛn ani gu nneɛma so da! Mmom, momma ‘yɛnkɔ so nwɛn.’ (Mateo 24:42) Satan pɛ sɛ yɛgye di sɛ awiei no nnya mmae anaasɛ ɛremma koraa. Ɛyɛ atosɛm, enti ɛnsɛ sɛ wogye di.\n18, 19. (a) Ɔkwan bɛn na Satan bɛtumi afa so adaadaa yɛn ma yɛanya adwene sɛ yɛmfata sɛ Yehowa dɔ yɛn? (b) Ɔkwan bɛn so na Yehowa boa yɛn ma yɛkɔ so wɛn?\n18 Satan pɛ sɛ ɔfa ɔkwan foforo so daadaa yɛn. Ɔpɛ sɛ yɛgye di sɛ yɛmfata sɛ Yehowa dɔ yɛn, na yɛgye di nso sɛ Onyankopɔn remfa yɛn bɔne nkyɛ yɛn da. Nanso wei nyinaa yɛ atosɛm a efi Satan hɔ. Wo deɛ, susu ho hwɛ, hena paa na ɔmfata sɛ Yehowa dɔ no? Ɛyɛ Satan. Hena na Onyankopɔn remfa ne bɔne nkyɛ no da? Ɛyɛ Satan koro yi ara. Nanso yɛn deɛ, Bible ka kyerɛ yɛn sɛ: “Onyankopɔn nyɛ deɛ ɔntene sɛ ne werɛ bɛfiri mo adwuma ne ɔdɔ a modaa no adi wɔ ne din ho.” (Hebrifoɔ 6:10) Mmɔden biara a yɛbɔ sɛ yɛbɛyɛ nea ɛsɔ Yehowa ani no, n’ani gye ho, na ɔsom a yɛde ma no no nso renyɛ kwa da. (Kenkan 1 Korintofoɔ 15:58.) Enti mma Satan atosɛm nnaadaa wo.\n19 Sɛnea yɛahu no, Satan wɔ tumi, ne tirim yɛ den, na ɔyɛ ɔdaadaafo nso. Yɛbɛyɛ dɛn atumi adi ɔtamfo a ɔte saa so nkonim? Yehowa bɛboa yɛn. N’Asɛm ma yɛhu Satan akwan ma enti “yɛnim n’akwan.” (2 Korintofoɔ 2:11) Sɛ yɛhu akwan a Satan fa so tu n’ani si yɛn so no a, ɛbɛyɛ mmerɛw ama yɛn sɛ yɛbɛkɔ so awɛn. Nanso Satan akwan a yɛbɛhu no ara nnɔɔso. Bible ka sɛ: “Monsi Ɔbonsam kwan na ɔbɛdwane afiri mo ho.” (Yakobo 4:7) Adesua a ɛdi hɔ no, yɛbɛsusu nneɛma mmiɛnsa a yɛbɛtumi ne Satan ako na yɛadi ne so nkonim ho.\nSɛnea yɛwɛn: Ɛsɛ sɛ yɛma yɛn ani da hɔ na yɛhu akwan a Satan fa so daadaa yɛn no. Ebi ne sɛ, Satan pɛ sɛ yɛgye di sɛ yɛnni nna a ɛdi akyiri no mu, na afei nso Yehowa nnɔ yɛn


Luka 14 NA-TWI - Lucas 14 NVI-PT | Biblica América Latina\nLuka 14 NA-TWI - Lucas 14 NVI-PT\n1Homeda bi, Farisini panyin bi too nsa frɛɛ Yesu adidi. Adidi no ase hɔ no, na wɔn a wɔahyia no nyinaa rehwɛ nea Yesu bɛyɛ. 2 Na ɔbarima bi wɔ hɔ a ɔyare ahonhon.\n3 Yesu bisaa Farisifo no ne mmaranimfo a na wɔwɔ hɔ no se, “Mmara ma ho kwan sɛ wɔsa yare homeda anaa?”\n4 Wɔammua no. Enti Yesu soo ɔyarefo no mu saa no yare, gyaa no kwan.\n5 Yesu bisaa wɔn a wɔahyia hɔ no nyinaa se, “Mo mu hena na sɛ n’afurum tɔ abura mu homeda a ɔrennyi no da no ara?”\n6 Nanso wɔatumi ammua no. 7 Afei Yesu hui sɛ, nnipa a wɔfrɛɛ wɔn adidi no ase no mu biara pɛe sɛ ɔtena mpanyin tenabea no, obuu wɔn bɛ bi se, 8 “Sɛ obi to nsa frɛ wo apontow ase a, mpere wo ho nkɔtena mpanyin tenabea, efisɛ, ebia na wato nsa afrɛ onipa titiriw bi a ɔsen wo. 9 Sɛ ɛba saa a, nea ɔtoo nsa frɛɛ wo no betu wo afi agua a wote so no so de ama nea ɔsen wo no na wode aniwu akɔtena akyiri baabi.\n10 ”Enti sɛ obi hyia wo apontow ase a, kɔtena akyiri baabi na sɛ nea ohyiaa wo no behu wo a, waka akyerɛ wo se, ‘Onua, sɔre na kɔtena mpanyin tenabea.’ Ɛno bɛma woanya anuonyam wɔ nnipa a wɔahyia hɔ no nyinaa anim. 11 Na obiara a ɔma ne ho so no, wɔbɛbrɛ no ase, na nea ɔbrɛ ne ho ase no, wɔbɛma no so.”\n12 Afei Yesu ka kyerɛɛ Farisini a ɔtoo nsa frɛɛ no no se, “Sɛ wotow pon a mfrɛ wo nnamfo, wo nuanom, w’abusuafo ne asikafo a wo ne wɔn bɔ fipam nko ara; sɛ woyɛ saa a, wɔn nso bɛto nsa afrɛ wo bi na ɛba saa a, na wonyɛɛ hwee. 13 Na sɛ wotow pon a, hyia ahiafo, mmubuafo, mpakye ne anifuraefo. 14 Esiane sɛ wontumi nyɛ saa bi mma wo no nti, ɛda a atreneefo bɛsɔre afi awufo mu no, Onyankopɔn behyira wo.”\nApontow kɛse bi ho bɛ\n15 Wɔn a wɔte adidii no mu baako tee nea Yesu kae no, ɔkae se, “Nhyira ne nea obedidi wɔ Onyankopɔn Ahenni no mu.”\n16 Yesu buaa no se, “Da bi ɔbarima bi tow pon kɛse hyiaa nnipa bebree. 17 Bere soe no, ɔsomaa ne somfo bi sɛ ɔnkɔfrɛ wɔn a wɔahyia wɔn no sɛ wɔmmra. 18 Nanso wɔn nyinaa yiyii wɔn ho wɔn ho ano. Nea odi kan no yii ne ho ano se, ‘Matɔ asase a ɛnnɛ na ɛsɛ sɛ mekɔhwɛ enti mesrɛ no sɛ merentumi mma.’ 19 Na ɔfoforo nso yii ne ho ano se, ‘Matɔ anantwi du a mede wɔn bɛyɛ m’afuw a ɛnnɛ na ɛsɛ sɛ mekɔsɔ wɔn hwɛ enti mesrɛ no sɛ merentumi mma.’ 20 Ɔfoforo bi nso yii ne ho ano se, ‘Afei na maware, enti merentumi mma.’\n21 ”Ɔsomfo no san bɛbɔɔ ne wura no amanneɛ no, ɔde abufuw somaa no bio se, ‘Ka wo ho kɔ mmɔnten so ne mmantam na kɔfrɛfrɛ ahiafo, mmubuafo, anifuraefo ne mpakye se wɔmmra.’ 22 Ɔsomfo no kɔfrɛfrɛɛ nnipa no bae, nanso na afa da so wɔ hɔ ara.\n23 “Ɛno nti, owura no san somaa no se, ‘Kɔ akwan so ne mfikyiri na frɛ obiara a wubehu no no se, matow pon, enti wɔmmra. 24 Na merema woate ase sɛ, nnipa a metoo nsa hyiaa wɔn no mu biara nni hɔ a m’aduan yi bi bɛka n’ano da biara da.’”\n25 Da bi a na nkurɔfo akuwakuw bi di Yesu akyi no, ɔdan ne ho ka kyerɛɛ wɔn se, 26 “Sɛ obi pɛ sɛ odi m’akyi a, ɛsɛ sɛ ɔdɔ me sen n’awofo, ne yere, ne mma, ne nuanom ne n’ankasa ho, anyɛ saa a, ɔrentumi nyɛ me suani. 27 Obiara a odi m’akyi na ontumi nnyina amanehunu ano no, rentumi nyɛ me suani.\n28 “Mo mu hena na ɔpɛ sɛ osi aban a ɔrentena ase nsese nhwɛ sɛ ɔwɔ sika a ɔde bewie? 29 Anyɛ saa na ɔhyɛ ɔdan no ase na wantumi anwie a, wɔn a wohu no nyinaa bɛserew no, 30 aka se, ‘Onipa yi fitii ase sɛ ɔresi dan, nanso wantumi anwie’.\n31 Anaasɛ ɔhene bɛn na okita asraafo ɔpedu na ɔrekohyia ɔsahene foforo a okita asraafo ɔpeduonu a, ɔrenkari ne ho nhwɛ ansa na wakɔ akono? 32 Na sɛ ɔhwɛ na ɔrentumi nso a, ansa koraa na ɔsahene foforo no bɛbɛn no no, otu abɔfo kohu no, srɛ no sɛ, ɔmma wonsiesie wɔn ntam na asomdwoe mmra.\n33 “Ɛno nti, obiara a wampa ne ho akyi no rentumi nyɛ me suani.\n34 “Nkyene yɛ dɛ. Na sɛ ɛyera ne dɛ a, ɔkwan bɛn so na wɔbɛfa ama ayɛ dɛ bio? 35 Ɛho nni mfaso ma biribiara. Wɔbɛtow agu. Nea ɔwɔ aso a obetie no, ontie.’“\nNA-TWI : Luka 14


Hiob anoyi no ntoaso (1-22)\nOnipa nkwa nna yɛ tiaa, na ɔhaw ahyɛ mu ma (1)\n“Dua mpo, anidaso wɔ hɔ ma no” (7)\n‘O, minyae a anka wode me asie Ɔdamoa mu!’ (13)\n“Sɛ onipa wu a, ɔbɛtena ase bio anaa?” (14)\nOnyankopɔn ani begyina ne nsa ano adwuma (15)\n14 “Onipa a ɔbea awo no,Ne nkwa nna yɛ tiaa,+ na ɔhaw ahyɛ mu ma.*+ 2 Opue sɛ nhwiren, na okisã;*+Oguan te sɛ sunsuma, na ɔyera.+ 3 Nanso wode w’ani asi no so,Na wode no* akogyina asɛnnibea.+ 4 Hena na obetumi anya nea ne ho tew afi nea ne ho ntew mu?+ Obiara nni hɔ! 5 Na sɛ wɔahyɛ ne nna ato hɔ a,Bosome dodow a obedi wɔ wo nsam;Woatwa ɔhye ama no na wantra.+ 6 Yi w’ani fi no so na onnya ɔhome,Kosi sɛ obewie n’adwuma te sɛ ɔpaani.+ 7 Dua mpo, anidaso wɔ hɔ ma no. Sɛ wotwa a, ɛbɛsan afefɛw bio,Na nea afefɛw no bɛkɔ so anyin. 8 Sɛ ne ntini twintwam wɔ fam,Na ne dunsin wu wɔ dɔte mu, 9 Na enya te nsu nka pɛ a, na afefɛw,Na eyiyi nkorabata te sɛ dua foforo. 10 Nanso sɛ onipa wu a, ɔnkeka ne ho;Na sɛ onipa wu a, ɛhe na ɔwɔ?+ 11 Nsu fi ɛpo mu kɔ;Asubɔnten twe, na ɛyow. 12 Onipa nso kɔda, na ɔnsɔre.+ Bere a ɔsoro wɔ hɔ yi de, ɔrensɔre,Na ɔrennyan mfi ne nna mu.+ 13 O, minyae a anka wode me asie Ɔdamoa* mu,+Anka wode me asie akosi sɛ w’abufuw betwam,Minyae a, anka woahyɛ me da a wode bɛkae me!+ 14 Sɛ onipa wu a, ɔbɛtena ase bio anaa?+ Bere a meda so wɔ nkoasom mu* yi de, mɛtwɛnAkosi sɛ menya ahotɔ.+ 15 Wobɛfrɛ, na megye wo so.+ W’ani begyina* wo nsa ano adwuma. 16 Nanso seesei de, anammɔn a metu biara, wokan;Me bɔne nko ara na wohwɛ. 17 Wode me mmarato ahyɛ kotoku mu akyekyere ano,Na wode gluu atare me mfomso ano. 18 Sɛnea bepɔw dwiriw gu na efi hɔ,Na ɔbotan tutu fi baabi a esi, 19 Sɛnea nsu ma abo hi,Na nsu yiri hohoro asaase so dɔte kɔ no,Saa ara na wosɛe onipa dasani anidaso. 20 Wode w’ahoɔden bu fa no so kosi sɛ obewu;+Wosakra sɛnea ɔte, na wupia n’atiko. 21 Sɛ wɔhyɛ ne mma anuonyam a, onhu;Wɔbrɛ wɔn ase nso a, onhu.+ 22 Bere a ɔte ase* nko ara na ɔte yaw;Na bere a ɔda so* te ase nko ara na odi awerɛhow.”\n^ Anaa “ateetee nko ara.”\n^ Ebetumi nso akyerɛ, “wotwa kyene.”\n^ Nt., “me.”\n^ Anaa “Wobɛfe.”\n^ Anaa “Bere a ɔda so wɔ ne honam mu.”\n^ Anaa “ne kra da so.”


KENKAN WƆ Amharic Armenian (West) Croatian Czech Danish Dutch English French German Greenlandic Hungarian Italian Japanese Norwegian Polish Rarotongan Romanian Russian Samoan Slovak Slovenian Twi Ukrainian Vietnamese\n1. (a) Mpae bɛn na Yesu bɔ maa n’asuafo no anadwo ansa na ɔrewu no? (b) Dɛn nti na na ‘wiase no mu a wommfi’ no ho hia saa?\nANADWO ansa na wɔrebɔ Yesu asɛndua mu no, ɔbɔɔ mpae denneennen maa n’asuafo no. Esiane sɛ na onim sɛ Satan bɛhyɛ wɔn so denneennen nti, ɔsee n’Agya sɛ: “Mensrɛ sɛ: Yi wɔn fi wiase, na mmom sɛ: Yi wɔn fi ɔbɔne no ho sie! Womfi wiase, sɛnea me nso mimfi wiase no.” (Yohane 17:15, 16) Dɛn nti na ho a wɔtew fi wiase no ho no hia kɛse saa? Efisɛ Satan ne ne sodifo. Wɔn a wɔyɛ wiase na fã no wɔ ne tumidi ase. (Yohane 14:30; 1 Yohane 5:19) Eyi nti, ɛho hia yiye sɛ Kristoni biara te nea “womfi wiase” kyerɛ no ase. Ná ɛno yɛ nokware wɔ Yesu ho dɛn?\n2. Akwan horow bɛn so na na Yesu ‘mfi wiase’?\n2 Ɛda adi sɛ Yesu antew ne ho amfi afoforo ho. ‘Wiase a omfi’ no nkyerɛ sɛ onni dɔ mma afoforo. Mmom no, ofi kurow so kɔɔ kurow so kɔkaa Onyankopɔn Ahenni ho asɛmpa kyerɛɛ wɔn. Ɔsaa ayarefo yare, obuee anifuraefo ani, onyan awufo na ɔde n’ankasa nkwa mpo too hɔ maa adesamma. Nanso wannɔ nkurɔfo a ná wiase honhom ahyɛ wɔn ma no amumɔyɛ su ne wɔn nneyɛe bɔne ahorow no. Ɔbɔɔ ɔbrasɛe akɔnnɔ horow, honam fam adedodowpɛ asetra ne anuonyampɛ ho kɔkɔ. (Mateo 5:27, 28; 6:19-21; Luka 12:15-21; 20:46, 47) Sɛ́ anka obesuasua nkurɔfo a wɔyɛ Onyankopɔn ho ananafo asetra kwan mmom no, Yesu nantew Yehowa akwan so. (Yohane 8:28, 29) Wɔ amansɛm mu ɔham ahorow a na ɛfa Romafo ne Yudafo ho no mu no, ɛwom sɛ na Yesu yɛ Yudani de, nanso wankogyina afã biara.\n“M’ahenni Mfi Wi Yi Ase”\n3. (a) Anototo bɛn na Yudafo nyamesom akannifo de baa Yesu so wɔ Pilato anim, na dɛn ntia? (b) Dɛn na ɛkyerɛ sɛ na Yesu ani nnye ɔdesani ɔhene a ɔbɛyɛ ho?\n3 Nanso Yudafo nyamesom akwankyerɛfo no totoo Yesu ano sɛ na ɔretutu ɔman no ase. Wɔma wɔkyeree no de no kɔmaa Roma amrado Pontio Pilato. Nea ɛhaw wɔn ankasa ne sɛ Yesu nkyerɛkyerɛ no paa wɔn nyaatwomyɛ ho ntama. Nanso sɛnea ɛbɛyɛ na wɔanya amrado no ma wayɛ ade atia no no, wɔtotoo n’ano sɛ: “Yɛahu sɛ onipa yi resɛe yɛn man, na wabara sɛ wonnyi Kaesare tow, na ɔka sɛ ɔno ankasa ne ɔhene Kristo no.” (Luka 23:2) Nokwasɛm no ne sɛ na afe biako nen a nkurɔfo no pɛe sɛ wɔde Yesu si hene, nanso wampene. (Yohane 6:15) Ná onim sɛ ɔbɛyɛ ɔsoro Hene ne sɛ bere a ɔbɛyɛ Ɔhene no nnya nnui ɛ, na na ɛnyɛ demokrase anaasɛ ɔmanfo adeyɛ bi so na wobɛfa de no asi ahengua so, na mmom Yehowa Nyankopɔn na ɔbɛyɛ.\n4. Dɛn na nokwasɛm ahorow no da no adi wɔ Yesu su a ɛfa ‘tow a wotua ma Kaesare’ ho no ho?\n4 Ɛdefa tow ho no, nnansa pɛ ansa na wɔrekyere Yesu no, na Farisifo no abɔ mmɔden sɛ wobenya no ma waka biribi a ɛbɛkyekyere no wɔ asɛm yi ho. Nanso bere a Yesu rema wɔn anifere kwan so asemmisa no ho mmuae no, ɔkae sɛ: “Momfa denare [a ɛyɛ Romafo sika] mmɛkyerɛ me! Hena mfonini ne nkyerɛwee na ɛwɔ so yi?” Bere a wɔkae sɛ, “Kaesare de” no, obuae sɛ: “Ɛnde momfa Kaesare de mma Kaesare ne Nyankopɔn de mma Onyankopɔn.”—Luka 20:20-25.\n5. (a) Asuade bɛn na Yesu de maa n’asuafo no bere a wɔkyeree no no? (b) Ɔkwan bɛn so na Yesu kyerɛkyerɛɛ nea ɔyɛe no mu kyerɛɛ Pilato?\n5 Nea ɛbae bere a wɔkyeree Yesu no kyerɛe sɛ na ɛnyɛ sɛ ohwanyan atuatew tia Roma, na ná ɔmpɛ sɛ n’asuafo bɛyɛ saa. Romafo asraafo ne Yudafo a wokurakura nkrante ne nkontimmaa boom bɛkyeree Yesu. (Yohane 18:3, 12; Marko 14:43) Bere a ɔsomafo Petro huu eyi no, ɔtwee nkrante de bɔɔ mmarima no mu biako twaa n’aso nifa. Nanso Yesu kaa Petro anim sɛ: “Fa wo nkrante san hyɛ nea ɛhyɛ, na wɔn a wɔtwe nkrante nyinaa, nkrante ano na wobewu.” (Mateo 26:51, 52) Ade kyee anɔpa bere a na Yesu gyina Pilato anim no, ɔkyerɛkyerɛɛ nea enti a ɔyɛɛ saa no mu sɛ: “M’ahenni mfi wi yi ase. Sɛ m’ahenni fi wi yi ase a, anka m’asomfo bɛko na wɔamfa me anhyɛ Yudafo no nsa; nanso m’ahenni mfi ha.”—Yohane 18:36.\n6. Dɛn na efii saa asenni no mu bae?\n6 Bere a Pilato susuw adanse no ho wiei no, ɔkyerɛe sɛ “afobusɛm biara” nni nea wɔde totoo Yesu ano no mu. Nanso ogyaa mu maa nea basabasayɛfo no hwehwɛ no na ɔma wɔbɔɔ Yesu asɛndua mu.—Luka 23:13-15; Yohane 19:12-16.\nAsuafo Di Owura No Akwankyerɛ Akyi\n7. Ɔkwan bɛn so na tete Kristofo no kyerɛe sɛ wɔpow wiase honhom no nanso wɔwɔ ɔdɔ ma nkurɔfo no?\n7 Tete Kristofo ho kyerɛwtohɔ a ɛwɔ Bible ne abakɔsɛm nhoma afoforo mu nyinaa kyerɛ sɛ Yesu asuafo tee nea “womfi wi yi ase” no hwehwɛ fi wɔn hɔ no ase. Wɔbɔɔ mmɔden sɛ wɔbɛkwati wiase honhom no. Esiane sɛ wɔtwee wɔn ho fii Romafo mmoa agoru ne agodibea anigyede a basabasayɛ ne ɔbrasɛe wom no ho nti, wodii wɔn ho fɛw sɛ adesamma abusua no atamfo. Nanso sɛ anka wɔbɛtan wɔn yɔnko nnipa mmom no, wɔyeree wɔn ho boaa afoforo na ama wɔanya Onyankopɔn nkwagye nsiesiei a efi ɔdɔ mu no mu mfaso.\n8. (a) Esiane sɛ na tete asuafo no ‘mfi wiase’ nti, dɛn na ɛbaa wɔn so? (b) Nanso wobuu amammui sodifo ne tow a wobetua no dɛn, na dɛn ntia?\n8 Sɛnea ɛbae wɔ wɔn Wura no fam no, wɔn nso wohyiaa ɔtaa a emu yɛ den, mpɛn pii wɔ aban mpanyimfo a wɔaka wɔn ho atosɛm akyerɛ wɔn no nsam. (Yohane 15:18-20) Nanso ɔsomafo Paulo kyerɛw kɔmaa mfɛfo Kristofo a wɔwɔ Roma no wɔ bɛyɛ 56 Y.B. mu de hyɛɛ afotu a na Yesu de ama no mu den. Paulo hyɛɛ wɔn sɛ ‘wɔmmrɛbrɛ wɔn ho ase nhyɛ tumi a ɛwɔ anuonyam [amammui sodifo] no ase, na tumi biara nni hɔ sɛ nea efi Nyankopɔn.’ Ɛnyɛ sɛ Yehowa na ɔhyehyɛ wiase nniso horow no na mmom wama wɔn kwan sɛ wonni tumi. Paulo kyerɛkyerɛɛ mu sɛ “tumi a ɛwowɔ hɔ no, Onyankopɔn na wahyɛ ato hɔ,” efisɛ Onyankopɔn hui na ɔkaa sɛnea wobedidi so abedi tumi no siei. Enti “tumi a ɛwɔ anuonyam” no ne “nea Onyankopɔn ahyɛ ato hɔ” mprempren, kosi sɛ Onyankopɔn ankasa Ahenni a ɛwɔ Yesu Kristo nsam no bɛyɛ nniso koro pɛ a edi asase so. Enti Paulo tuu Kristofo fo sɛ wɔmfa nidi a ɛfata mma wiase mpanyimfo na wontua tow horow a wogye no.—Romafo 13:1-7; Tito 3:1, 2.\n9. (a) Bere a yɛrebrɛ yɛn ho ase ama “tumi a ɛwɔ anuonyam” no, dɛn nso na ɛnsɛ sɛ yebu yɛn ani gu so? (b) Ɔkwan bɛn so na abakɔsɛm kyerɛ sɛ tete Kristofo dii Yesu nhwɛso akyi pɛpɛɛpɛ?\n9 Nanso Paulo anka ankyerɛ wɔn sɛ wɔmmrɛ wɔn ho ase koraa a wommu Onyankopɔn Asɛm ne wɔn Kristofo ahonim ho akontaa biara. Ná wonim sɛ Yesu som Yehowa nkutoo na wampene sɛ ɔbɛma nkurɔfo de no asi hene ne sɛ na waka akyerɛ Petro sɛ ɔmfa ne nkrante no nhyɛ hɔ. Wofi ahonim pa mu dii wɔn Wura no akanni akyi. Nhoma a wɔfrɛ no On the Road to Civilization—A World History (a Heckel ne Sigman kyerɛwee no, nkratafa 237, 238) bɔ amanneɛ sɛ: “Kristofo ampene so sɛ wɔbɛyɛ Roma ɔmamma nnwuma binom. Kristofo no . . . tee nka sɛ ɛto wɔn gyidi mmara sɛ wɔbɛyɛ asraafo adwuma. Wɔrennye amammui dibea. Wɔrensom ɔhempɔn no.”\n10. (a) Dɛn nti na Kristofo a na wɔwɔ Yerusalem no yɛɛ nea wɔyɛe wɔ 66 Y.B. mu no? (b) Ɔkwan bɛn so na ɛno yɛ nhwɛso pa?\n10 Ɛdefa Yesu asuafo no bere so amansɛm ne sraadi ntawntawdi ahorow ho no, wokuraa afã biara a wonni no mu denneennen. Wɔ afe 66 Y.B. mu no, Yudafo a na wɔwɔ Roma mantam Yudea mu no tew atua tiaa Kaesare. Ntɛm ara na Roma asraafo dɔm twaa Yerusalem ho hyiae. Dɛn na Kristofo a wɔwɔ kurow no mu no yɛe? Wɔkaee Yesu afotu a ɔde maa wɔn sɛ mma wɔmmfa wɔn ho nhyɛ mu na wɔnnkɔka asraafo dɔm a wɔreko no ho no. Bere a Roma asraafo dɔm no san wɔn akyi kɔe bere tiaa bi no, Kristofo no de hokwan no dii dwuma na woguan twaa Yordan asubɔnten no kɔɔ Pela mmepɔw no so. (Luka 21:20-24) Wɔnam wɔn ho a wɔamfa anhyɛ mu no so yɛɛ nhwɛso pa maa Kristofo a wɔbɛba akyiri yi no.\nKristofo A Wonni Afã Biara Wɔ Awiei Bere No Mu\n11. (a) Adwuma bɛn na Yehowa Adansefo yɛ a wonni adagyew, na dɛn ntia? (b) Dɛn ho na wonni afã biara?\n11 So abakɔsɛm kyerɛwhotɔ kyerɛ sɛ kuw bi a wɔwɔ “awiei bere” yi mu fi 1914 Y.B. reba no afa afã biara a Kristofo nni kwan so de asuasua saa tete Kristofo no anaa? Yiw, Yehowa Adansefo ayɛ saa. Wɔakɔ so aka asɛm wɔ asase so nyinaa a wonni adagyew de akyerɛ sɛ Onyankopɔn Ahenni no ne ɔkwan biako pɛ a wɔnam so bɛma asomdwoe, yiyedi ne anigye a ɛtra hɔ daa atumi aba ama trenee adɔfo wɔ asase so nyinaa. (Mateo 24:14) Na ɛdefa amanaman no ntam ɔham ahorow ho no, wɔakura afã biara a wonni no mu denneennen.\n12. (a) Ɔkwan bɛn so na afã biara a Adansefo no nni no bɔ asɔfo no nneyɛe ahorow abira? (b) Dɛn na ɛka afã biara a Yehowa Adansefo nni wɔ amammuisɛm mu no ho?\n12 Nea ɛne eyi bɔ abira koraa no, Kristoman asɔfo de wɔn ho hyehyɛ wiase amammuisɛm mu pii. Wɔ nsase bi so no, wɔde nnamyɛ yɛ ade de boa anaa de tia wɔn a wɔhwehwɛ amammui dibea no. Asɔfo no mu binom ankasa kura amammui dibea. Afoforo hyɛ amansɛmdifo so denneennen sɛ wɔmpene nhyehyɛe horow a asɔfo no gye tom no so. Wɔ mmeae afoforo no, asɔfo a “wokura tete adwene” no de wɔn ho bata nnipa a wodi tumi no ho bere a ebia asɔfo ne asomfo a “wokura nnɛɛmafo adwene” no bɛyɛ wɔn a wɔboa akofo akuw horow a wɔreyɛ adwuma de atu wɔn agu no. Nanso Yehowa Adansefo mfa wɔn ho nhyehyɛ amansɛm mu, ɛmfa ho sɛ ɔman bɛn mu na wɔte no. Wɔmmfa wɔn ho nhyehyɛ nea afoforo yɛ sɛ ebia wɔbɛdɔm amammui kuw bi, ahwehwɛ dibea anaasɛ wɔbɛtow aba de apaw afoforo no mu. Nanso, esiane sɛ Yesu kae sɛ n’asuafo ‘renyɛ wiase no fã’ nti, Yehowa Adansefo mfa wɔn ho nhyɛ amammui dwumadi ahorow mu ɔkwan biara so.\n13. Ɛdefa ɔko mu kyɛfa a Yehowa Adansefo benya ho no, dɛn na nokwasɛm ahorow no da no adi fa wɔn gyinabea ho?\n13 Sɛnea Yesu ka siei no, wɔ “awiei bere” yi mu no, amanaman adi ako pii, na mpo aman ahorow mu akuw horow afa akode de adi dwuma atia wɔn ho wɔn ho. (Mateo 24:3, 6, 7) Nanso wɔ eyi nyinaa mu no, gyinabea bɛn na Yehowa Adansefo apaw? Afã biara a wonni wɔ ntawntawdi a ɛtete saa mu no yɛ nea wonim no yiye wɔ wiase nyinaa. Nea ɛne gyinabea a Yesu Kristo pawee a akyiri yi n’asuafo a wodi kan no daa no adi hyia no, The Watchtower no kae wɔ November 1, 1939 de no mu sɛ: “Wɔn a wɔwɔ Awurade afã no nyinaa rennyina amanaman a wɔko no mu biara afã, na wɔbɛyɛ Teokrat kɛse [Yehowa] no ne ne Hene [Yesu Kristo] de koraa.” Nokwasɛm ahorow no kyerɛ sɛ Yehowa Adansefo a wɔwɔ aman ne tebea horow nyinaa mu no kɔ so kura saa gyinabea yi mu. Wɔmmaa wiase yi amansɛm ne akodi a ɛde mpaapaemu ba no nsɛee wɔn amanaman ntam onuayɛ sɛ Yehowa asomfo no.—Yesaia 2:3, 4; fa toto 2 Korintofo 10:3, 4 ho.\n14. (a) Esiane afã biara a Adansefo no nni nti, dɛn nso na wɔapow sɛ wɔbɛyɛ? (b) Wɔkyerɛkyerɛ nea enti a wɔnyɛ eyi no mu dɛn?\n14 Abakɔsɛm mu nokwasɛm ahorow mu nhwehwɛmu kyerɛ sɛ ɛnyɛ sɛ Yehowa Adansefo powee sɛ wɔbɛhyɛ asraafo ntade na wɔakura atuo nko, na mmom wɔ mfe aduonum ne nea ɛboro saa a atwam no mu no, wɔampene nso sɛ wɔbɛyɛ asraafo adwuma a ɛnyɛ akodi anaasɛ wobegye nnwuma afoforo a wɔbɛyɛ de asi sraadi ananmu. Dɛn ntia? Efisɛ wɔasua Onyankopɔn ahwehwɛde ahorow na afei wofi ahonim pa mu asi wɔn ankasa gyinae. Obiara nkyerɛ wɔn nea ɛsɛ sɛ wɔyɛ. Saa ara nso na wɔmfa wɔn ho nhyehyɛ nea afoforo pɛ sɛ wɔbɛyɛ mu. Nanso sɛ wɔfrɛ Yehowa Adansefo sɛ wɔmmɛkyerɛkyerɛ wɔn gyinabea no mu a, wɔma wohu sɛ, sɛ́ nnipa a wɔahyira wɔn ho so ama Onyankopɔn no, asɛyɛde da wɔn so sɛ wɔde wɔn nipadua di dwuma wɔ ne som mu na afei wɔrentumi nnan eyinom mma asase so awuranom bi a wɔreyɛ nea ɛne Onyankopɔn atirimpɔw bɔ abira.—Romafo 6:12-14; 12:1, 2; Mika 4:3.\n15. (a) Esiane sɛ Yehowa Adansefo kura wɔn ho a wɔtew fi wiase no ho mu nti, dɛn na ɛba wɔn so? (b) Bere a wɔde wɔn ato afiase mpo no, ɔkwan bɛn so na Kristofo nnyinasosɛm ahorow kyerɛ wɔn kwan?\n15 Nea afi mu aba no ayɛ sɛnea Yesu kae no: “Sɛ mumfi wiase . . . nti na wiase tan mo.” (Yohane 15:19) Wɔde Yehowa Adansefo pii agu afiase esiane sɛ wɔremmu wɔn afã biara a Kristofo nni no so nti. Wɔadi ebinom atirimɔdensɛm de akodu owu mu mpo. Afoforo akɔ so ada afã biara a wonni no adi wɔ afiase a wɔde wɔn to mfe pii mu. Nhoma Values and Violence in Auschwitz (a Anna Pawelczynska, kyerɛwee kratafa 89) no bɔ amanneɛ sɛ: “Na obiara nim sɛ Yehowa Ɔdansefo biara [a ɔwɔ nneduafo nsraban mu] renyɛ ahyɛde bi a ɛne ne nyamesom gyidi ne n’adwene bɔ abira anaasɛ nneyɛe biara a etia obi foforo, mpo sɛ saa onipa no yɛ owudifo ne SS panyin a. Nanso, ɔbɛyɛ adwuma foforo biara, nea ɛba fam koraa mpo, sɛnea n’ahoɔden betumi nyinaa, sɛ ɛyɛ nea wɔ abrabɔ fam no onni afã biara a.”\n16. (a) Ɛhe na amanaman nyinaa retu aprenten akɔ, na enti dɛn na Yehowa Adansefo hwɛ yiye sɛ wɔbɛkwati? (b) Ɛnde, dɛn nti na wiase no ho a yɛbɛtew yɛn ho afi no yɛ aniberesɛm saa?\n16 Yehowa Adansefo nim sɛ amanaman nyinaa atu aprenten rekɔ “Onyankopɔn, ade nyinaa so tumfoɔ no, da kɛse no mu ko no” wɔ Harmagedon. Sɛ́ nkurɔfo a wɔaka abom no, Yehowa asomfo gyina ne Mesia Ahenni no afã. Enti wɔhwɛ yiye sɛ wɔbɛkwati sɛ wɔbɛma kwan ma wɔadaadaa wɔn ma wɔakogyina gyinabea a ɛsɔre tia saa Ahenni no. (Adiyisɛm 16:14, 16; 19:11-21) Wohu aniberesɛm a Yesu asɛm a ɔkae a ɛkyerɛ sɛ ne nokware akyidifo ‘mfi wiase’ no yɛ no. Wonim sɛ ɛrenkyɛ na wiase dedaw yi atwam akɔ, na wɔn a wɔyɛ Onyankopɔn apɛde nokwarem no nkutoo na wɔbɛtra hɔ daa.—1 Yohane 2:15-17.\nAsɛm No Mu Nti̇̃mu\n● Ɔkwan bɛn so na Yesu daa nea “womfi wiase” kyerɛ no adi?\n● Dɛn na ɛma yehu tete Kristofo no su wɔ (1) wiase honhom ho? (2) amammui sodifo ne tow a wotua ho? (3) sraadi ho?\n● Akwan horow bɛn so na Yehowa Adansefo a wɔwɔ hɔ nnɛ no adi wɔn Kristofo afã biara a wonni no ho adanse?\nShare Share “Womfi Wiase”\nuw ti 21 kr. 161-168\nƆsom mu Biakoyɛ—Dɛn na Ɛsɛ sɛ Ɛkyerɛ ma Wo?\nKamfo Yehowa sɛ Nokware Nyankopɔn No\nSo Onyankopɔn Asɛm no Mu Denneennen\nNea Adiyifo no Nyinaa Dii Ne Ho Adanse No\nAhofadi a Yehowa Asomfo Wɔ\nƆsɛmpɔw a Ɛsɛ sɛ Abɔde Nyinaa Hyia\nNea Yesua Fi Bɔne a Onyankopɔn Ama Ho Kwan no Mu\n‘Ko a Yɛko Tia Ahonhommɔne Dɔm’\nTumi a Owusɔre Anidaso no Wɔ\nAhenni a “Wɔrensɛe no Da”\n‘Monkɔ So Nhwehwɛ Ahenni No Kan’\nNea W’asubɔ no Kyerɛ\nNnipakuw Kɛse a Wɔwɔ Yehowa Ahengua Anim\n‘Me Ne Mo Yɛ Ahenni Apam’\nƆkwan Bɛn So Na Yehowa Kyerɛ N’ahyehyɛde no Kwan?\nTie Afotu, Gye Nteɛso Tom\n“Momfa Ɔdɔ a Emu Yɛ Den Nnodɔ Mo Ho”\nƐho Hia sɛ Yɛde Onyamesom Pa Di Dwuma wɔ Fie\nNea Mose Mmara no Kyerɛ ma Wo\nNkwa ne Mogya—So Wubu sɛ Ɛyɛ Kronkron?\nKɔ So Ka Onyankopɔn Asɛm no a Wunnsuro\nMomma Yehowa Da No Ntra Mo Adwene mu Yiye\nYehowa Atirimpɔw Di Nkonim Anuonyam Mu\nText Baabi a wubetumi atwe nneɛma akenkan United in Worship of the Only True God\nShare Share United in Worship of the Only True God


2 Samuel 20 AKCB - Matteus 20 LB\n1Ɔtɔkwapɛfo bi a na wɔfrɛ no Seba na ɔyɛ Bikri a ofi Benyamin babarima, hyɛn torobɛnto teɛɛ mu se,\n“Yɛne Dawid nni hwee yɛ.\nYenni agyapade biara wɔ Yisai babarima no nkyɛn. Israel mmarima,\nmommra na yɛn nyinaa nkɔ yɛn kurom!”\n2Enti Israel mmarima gyaw Dawid hɔ, kodii Seba akyi. Nanso Yuda mmarima no de, wɔtenaa wɔn hene nkyɛn, na wɔwowaw no fi Asubɔnten Yordan ho, kosii Yerusalem.\n3Bere a oduu nʼahemfi hɔ wɔ Yerusalem no, ɔhyɛɛ sɛ ne mpenanom du a ogyaw wɔn hɔ no, wɔmfa wɔn nkɔhyɛ kokoa mu baabi. Na ɛsɛ sɛ wɔma wɔn wɔn ahiade nyinaa, nanso ɔne wɔn renna bio. Enti wɔn mu biara tenaa ase sɛ okunafo, kosii ne wuda.\n4Ɔhene no hyɛɛ Amasa sɛ ɔmfa nnansa mmoaboa Yuda asraafo ano, na ɔmmɛka biribi nkyerɛ no saa bere no mu. 5Enti Amasa kɔbɔɔ asraafo no amanneɛ, nanso nʼahoboa no boroo nnansa no.\n6Na Dawid ka kyerɛɛ Abisai se, “Saa ɔtɔkwapɛfo Seba no rebɛhaw yɛn asen sɛ nea Absalom haw yɛn no. Fa mʼakofo no, na taa no ansa na waguan akɔbɔ ne ho aguaa wɔ hintabea nkurow no mu baabi a yɛn nsa renka no.” 7Enti Abisai ne Yoab yiyii awɛmfo a wodi mu fii Yoab asraafo ne ɔhene no ankasa de mu de tiw Seba.\n8Na woduu Gibeon ɔbo kɛse no ho no, Amasa hyiaa wɔn. Na Yoab hyɛ nʼakotade a ɔde afoa abɔ nʼataaso. Otuu nten kɔɔ nʼanim sɛ ɔrekokyia Amasa no, afoa no fii boha no mu tɔɔ fam. 9Yoab bisaa no se, “Me nua, wo ho te dɛn?” Ɛhɔ ara na Yoab de ne nsa nifa soo nʼabogyesɛ mu, sɛ nea ɔrefew nʼano. 10Amasa anhu sɛ afoa no hyɛ ne nsa benkum mu. Na Yoab de afoa no wɔɔ ne yam, maa ne nsono tu guu fam. Ɛho anhia sɛ Yoab betia ne so koraa, na Amasa wui. Yoab ne ne nuabarima Abisai gyaw no hɔ, toaa so tiw Bikri babarima Seba.\n11Yoab asraafo no mu aberante a ɔyɛ panyin wɔ nsraadɔm no so no mu baako teɛɛ mu kyerɛɛ Amasa asraafo no se, “Obiara a ɔtaa Yoab akyi ne obiara a ɔwɔ Dawid afa no, ommedi Yoab akyi.” 12Amasa daa ne mogyabura mu wɔ ɔkwan no mfimfini. Na ɔbarima no huu sɛ asraafo no adu hɔ a wɔagyina rehwɛ Amasa no, ɔtwee no fii ɔkwan no mu, de no too wuram, de atade kataa ne so. 13Woyii Amasa fii ɔkwan no mu akyi no, mmarima no nyinaa dii Yoab akyi sɛ wɔrekɔkyere Bikri babarima Seba.\n14Saa bere no, Seba kyinii Israel nyinaa boaboaa ne fifo Bikrifo ano wɔ Abel-Bet-Maaka. 15Yoab asraafo no duu hɔ no, wɔtow hyɛɛ Abel-Bet-Maaka so. Wosisii mpie wɔ kurow no akyi, de bɔɔ wɔn ho ban fii atamfo ho na wɔpempem afasu no, pɛɛ sɛ wodwiriw gu. 16Na ɔbea nyansafo bi teɛɛ mu fi kurow no mu se, “Muntie! Muntie! Monka nkyerɛ Yoab se ɔmmra ha, na menka asɛm bi nkyerɛ no.” 17Yoab kɔɔ ne nkyɛn, na obisaa no se, “Wo na wɔfrɛ wo Yoab no?”\nObuae se, “Yiw.”\nƆkae se, “Tie asɛm a wʼafenaa pɛ sɛ ɔka no.”\nObuae se, “Meretie.”\n18Ɔkae se, “Tete no, na yɛka se, ‘Yɛrekɔpɛ afotu wɔ Abel.’ 19Yɛpɛ asomdwoe ne nokware wɔ Israel. Wopɛ sɛ wosɛe kurow a adi nokware wɔ Israel. Adɛn nti na wopɛ sɛ wosɛe ade a ɛyɛ Awurade dea?”\n20Yoab buae se, “Ɛnyɛ sɛ mepɛ sɛ mesɛe wo kuropɔn. 21Nea merehwehwɛ no ara ne ɔbarima bi a ne din de Seba a ɔyɛ Bikri babarima a ofi Efraim bepɔw so, na wama ne ho so atia ɔhene, ɔhene Dawid. Fa saa ɔbarima no bra, na mefi kurow no mu.”\nƆbea no ka kyerɛɛ Yoab se, “Wɔbɛtow ne ti afi ɔfasu no so ama wo.”\n22Afei, ɔbea no kɔkaa nʼafotu pa no kyerɛɛ nnipa no nyinaa. Na wotwaa Bikri babarima Seba ti, tow maa Yoab. Enti ɔhyɛn torobɛnto maa ne mmarima no bɔ hwetee, maa obiara kɔɔ ne fi. Na Yoab san kɔɔ ɔhene nkyɛn wɔ Yerusalem.\n23Yoab bɛyɛɛ Dawid asraafo no so sahene bio.\nNa Yehoiada babarima Benaia nso yɛ ɔhene bammɔfo so panyin.\n24Adoram na na ɔhwɛ adwumayɛfo so,\nna Yehosafat a ɔyɛ Ahilud babarima no kyerɛw ahemfo ho abakɔsɛm.\n25Na Sewa yɛ asennii kyerɛwfo.\nNa Sadok ne Abiatar nso yɛ asɔfo.\n26Ɛnna Yairini Ira nso yɛ Dawid sɔfo.\nAKCB : 2 Samuel 20


Woesisi Ahendzi Asa Ama Adasefo 1,000,000 Wɔ Central America Nye Mexico\nKENKAN WƆ Afrikaans Albanian Amharic Arabic Armenian Azerbaijani Basque Batak (Toba) Bislama Catalan Chichewa Chinese Cantonese (Simplified) Chinese Mandarin (Simplified) Chinese Mandarin (Traditional) Chol Croatian Czech Danish Dutch English (Borɔfo) Estonian Faroese Finnish French Galician Georgian German Greek Haitian Creole Hebrew Hungarian Iban Indonesian Italian Japanese Javanese Kazakh Kinyarwanda Kirghiz Kirundi Korean Lithuanian Malagasy Malay Malayalam Mfantse Nahuatl (Huasteca) Nahuatl (Northern Puebla) Ndebele (Zimbabwe) Ngabere Norwegian Oromo Otetela Papiamento (Aruba) Papiamento (Curaçao) Persian Polish Portuguese Portuguese (Portugal) Quechua (Cuzco) Romanian Russian Serbian Serbian (Roman) Shona Sinhala Slovak Slovenian Spanish Swahili Swedish Tahitian Tankarana Thai Tigrinya Tsonga Turkish Ukrainian Urdu Valencian Welsh Xhosa Yoruba (Alata) Zulu\nAhendzi Asa Ahorow A Wosisi Ma Adasefo Ɔpepem Bi\nOfi afe 1999 dze kesi mfe 2015 mu no, Jehovah Adasefo sisii Ahendzi Asa bɔbor 5,000 wɔ Central America * nye Mexico. Naaso, wohia Ahendzi Asa bɔbor 700 akã dza ɔwɔ hɔ dada no ho na ama woeetum edzi Adasefo ɔpepem kor nye nyimpa afofor a wɔkɔ hɛn Christianfo nhyiamu daa wɔ dɛm amansin ebien yi mu no ehiadze ho dwuma.\nMfe bi a abɛsen kɔ no, nna ɔyɛ dzen dɛ asafo ahorow a wɔwɔ dɛm aman yi do no benya beebi ehyia mu asom. Dɛ nhwɛdo no, wɔ Mexico no, nna Adasefo no mu dodowara hyia mu wɔ enuanom binom hɔn efie mu. Ebɛnadze ntsi a? Siantsir kor nye dɛ mfe pii a abɛsen kɔ no, nna ɔman no ne mbra mma nyamesom ahyehyɛdze ahorow kwan dɛ wobenya egyapadze biara. Naaso, wɔ afe 1990 no mu no, wɔsesãa mbra no, na Jehovah Adasefo hyɛɛ ase sisii Ahendzi Asa ahorow pii. Iyi nyinara ekyir no, nna mpɛn pii no, asa kor biara ne si dzi abosoom dodow bi.\nNhyehyɛɛ A Otu Mpon\nNdzɛmba sesãe wɔ afe 1999 no mu aber a wɔtseew Ahendzi Asa Nsii Ekuw no. Iyi yɛ nhyehyɛɛ a wɔyɛɛ dɛ wɔdze besisi Ahendzi Asa ahorow wɔ aman a afei na worutu mpon no do, a Mexico nye aman ahorow esuon a wɔwɔ Central America so kã ho. Ofitsi mfe 2010 reba no, hɛn edwumayɛbea a ɔwɔ Mexico no ahwɛ ma woesisi Ahendzi Asa ahorow wɔ dɛm aman ahorow yi nyina do.\nHɔn a wosisi Ahendzi Asa ahorow wɔ mbea a atsew no ho no hyia nsɛndzendzen ahorow pii. Dɛ nhwɛdo no, wɔ Panama no, nna ɔwɔ dɛ adansifo dze hɛmba twa nsu bɛyɛ ndɔnhwer ebiasa dze kɔ beebi a worikesi Ahendzi Asa no. Bea bi a wɔfrɛ hɔ Chiapas wɔ Mexico no, nna ɔwɔ dɛ adansifo no dze wimhɛn ketseaba bi twe adansi ho ndzɛmba no kɔ bea bi a atsew no ho koraa.\nMfaso A Ofi Ahendzi Asa Ahorow A Wosisi Mu Ba\nMpɛn pii no, hɔn a wɔnnyɛ Adasefo mpo enyi gye ber a woesi Ahendzi Asa fofor wɔ bea a wɔtse no. Dɛ nhwɛdo no, ɔbarimba bi a ofi Honduras kãa dɛ ansaana Adasefo no ribesi Ahendzi Asa no, nna nyimpa binom pɛ dɛ wɔgye asaase no dze si dan a nkorɔfo bɛgye hɔn enyi wɔ mu. Naaso, ɔammpen do. Aber a Jehovah Adasefo kãa kyerɛɛ no dɛ wɔpɛ dɛ wɔgye asaase no dze si Ahendzi Asa no, ɔbarimba no dze enyigye tsẽaa mu dɛ: “Nhyira bɛn ara nye yi!”\nMbea ahorow pii no, nkorɔfo enyi gye nsi nye ahokẽka a edwumayɛfo no dze si Asa no ho. Ɔbarimba bi a ofi Guatemala kãa dɛ: “Wɔ hɛn amambra mu no, mbaa yɛ edwuma wɔ gyaadze nkotsee. Naaso, mbaa a wɔwɔ ha yi nye mbanyimfo no reyɛ edwuma kor. Moho abow me dɛ mehu dɛ mbaa rehyehyɛ ndadze a wɔdze yɛ ntokura, na wɔresɛmɛntse dan ho. Iyi yɛ nwanwa araa yie!” Adansi edwuma yi tum kenyan nyimpa binom a wɔtsetse mbea a worisisi Asa no ma wɔtɔ edziban nye anondze ma adansifo no.\nBio so, nyimpa pii enyi gye kwan a yɛfa do sisi hɛn Ahendzi Asa ahorow no ho. Obi a ɔakwadar wɔ adansi mu kãa kyerɛɛ aban ananmugyinanyi bi a ɔhwɛ kurow bi do wɔ Nicaragua no dɛ, Ahendzi Asa a Adasefo no esi wɔ kurow no mu no yɛ fɛw papaapa, na ndzɛmba a odzi mu na wɔdze sii. Nokwasɛm nye dɛ, ɔkyerɛɛ dɛ Asa no dzi mu sen dan fofor biara a woesi wɔ kurow mu hɔ!\nNokwasɛm nye dɛ, Jehovah Adasefo enyi gye ho dɛ wobenya beebi a hɔ yɛ ahomka asom Nyankopɔn. Woebohu dɛ Bible esuafo enyi gye ho dɛ wɔbɔkɔ nhyiamu a wɔyɛ no bi ber a woesi Ahendzi Asa fofor ewie no. Adasefo bi a wɔwɔ asafo bi mu wɔ Mexico nyaa ho kwan kɔboaa Ahendzi Asa nsii edwuma no bi. Asɛm yi na wɔkãe dze kyerɛɛ hɔn enyisɔ: “Yɛda Jehovah ase wɔ ho kwan a yenyae dze sii Ahendzi Asa a ɔhyɛ ne dzin enyimnyam no.”\n^ nky. 2 Merriam-Webster’s Collegiate Dictionary, 11th Edition dze no, kã dɛ aman a wodzidzi do yi na wɔka bɔ mu yɛ Central America: Guatemala, El Salvador, Honduras, Nicaragua, Costa Rica, Panama, nye Belize.\nJehovah Adasefo Ahendzi Asa Ahorow—Ebɛnadze Ntsi na Wosisi, na Ɔkwan Bɛn Do na Wosisi No?\nEbɛnadze ntsi na yɛfrɛ mbea ahorow a yɛsom no Ahendzi Asa? Hwɛ mbrɛ dɛm adan ahorow a ɔnnyɛ kuntann yi boa hɛn asafo ahorow no.\nWoesisi Ahendzi Asa Ahorow 3,000 Ewie Wɔ Nigeria\nWoesisi Ahendzi Asa Apem Na Worisi Bi Akã Ho\nAhendzi Asa Ahorow A Wosisi Wɔ Mbea A Atsew No Ho


Hwehwɛ Ahonyade a Ɛnsɛe Da—Luka 16:9 | Adesua\n“Momfa ahonyade a ɛnteɛ so nnya nnamfo.”—LUKA 16:9.\nNNWOM: 32, 154\nYɛne Onyankopɔn adamfofa no, yɛbɛyɛ dɛn de honam fam nneɛma ahyɛ mu den?\nWiase aguadi a ɛrekɔ so nnɛ no, dɛn na yɛbɛyɛ na amfa yɛn anyɛ nkoa?\nAdɛn nti na woasi wo bo sɛ wobɛhwehwɛ honhom fam ahonyade?\n1, 2. Wiase yi mu deɛ, ohia ase rentu da. Adɛn ntia?\nƐNNƐ, wiase sikasɛm nkɔ yiye koraa. Mmerante ne mmabaa repɛ adwuma denneennen nanso wonnya bi. Nnipa pii de wɔn nkwa to asiane mu tu kwan kɔ aman a wodi yiye so. Ohia atu atese wɔ aman a wodi yiye mpo so. Di ara na asikafo redi yiye, na ahiafo nso, hia araa na ɛrehia wɔn. Nhwehwɛmu a wɔayɛ nnansa yi ara kyerɛ sɛ, wiase nyinaa yɛfa nnipa ɔha biara a, emu baako a ɔwɔ sika paa no, yɛka 99 a aka no deɛ bom a na ɛne ne deɛ bɛyɛ pɛ. Ɛwom, yɛrentumi nkyerɛ sɛ saa na ɛte. Nanso obiara gye tom sɛ bere a nnipa ɔpepepem pii di hia buruburoo no, ebinom nso ahyɛ ada so araa ma sika a wɔwɔ no, wobedi ama wɔn nanankansowanom mpo abedi bi. Yesu kaa ɔhaw yi ho asɛm sɛ: “Ahiafo de, daa wɔwɔ mo nkyɛn.” (Mar. 14:7) Adɛn nti na ebi te yiye na ebi nte yiye koraa?\n2 Yesu hui sɛ enkosi sɛ Onyankopɔn Ahenni bɛba no, wiase sikasɛm bɛkɔ so asɛe. Adiyisɛm 18:3 ka “aguadifo” anaa aguadifo adifudepɛfo ho asɛm. Wɔne amammui nhyehyɛe ne nyamesom ahyehyɛde ahorow no na ɛka bom yɛ Satan wiase no. Onyankopɔn asomfo tumi twe wɔn ho koraa fi amanyɔsɛm ne atoro som ho. Nanso Satan wiase no fã a ɛne aguadi nhyehyɛe no deɛ, ɛyɛ den ma wɔn mu pii sɛ wɔbɛtwe wɔn ho afi ho koraa.\n3 Sɛ́ Kristofo no, ɛsɛ sɛ yɛhwɛ sɛ adwene a yɛwɔ wɔ wiase yi aguadi ho no fata anaa. Yebetumi abisa yɛn ho sɛ: ‘Mɛyɛ dɛn de honam fam nneɛma a mewɔ no adi Onyankopɔn nokware? Dɛn na mɛyɛ na mamfa me ho anhyɛ wiase aguadi mu fee? Nhwɛso bɛn na ɛma yehu sɛ mmere a emu yɛ den yi mu mpo, Onyankopɔn nkurɔfo de wɔn ho to ne so koraa?’\nOFIEHWƐFO BI A WANYƐ NEA ƐTEƐ\n4, 5. (a) Dɛn na ɛtoo ofiehwɛfo a Yesu kaa ne ho asɛm wɔ ne mfatoho mu no? (b) Afotu bɛn na Yesu de maa n’akyidifo?\n4 Kenkan Luka 16:1-9. Yesu mfatoho a ɛfa ofiehwɛfo a wanyɛ nea ɛteɛ ho no, ɛsɛ sɛ ɛboa yɛn ma yɛfa adwene. Wɔbɔɔ ofiehwɛfo no sobo sɛ ɔyɛ ne wura agyapade basabasa. Ɛbaa saa no, ɔde “n’adwene yɛɛ adwuma” sɛnea ɛbɛyɛ a ‘obenya nnamfo’ a wɔbɛboa no bere a n’adwuma no afi ne nsa. * Ɛnyɛ nea na Yesu reka ne sɛ n’asuafo no nyɛ nneɛma a ɛnteɛ na ama wɔatumi atena wiase yi mu. Yesu kae sɛ “wiase nhyehyɛe yi mma” na wɔda suban a ɛte saa adi. Nanso, na Yesu pɛ sɛ ɔde mfatoho no kyerɛ yɛn asuade bi.\n5 Sɛnea ofiehwɛfo no kɔɔ ahokyere mu mpofirim no, na Yesu nim sɛ sɛ n’akyidifo nso repɛ wɔn ano aduan wɔ wiase bɔne yi mu a, wɔn ho betumi akyere wɔn. Enti otuu wɔn fo sɛ: ‘Momfa ahonyade a ɛnteɛ so nnya nnamfo, na sɛ ɛsa a, Yehowa ne Yesu agye mo akɔ daa tenabea.’ Dɛn na yebetumi asua afi Yesu afotu yi mu?\n6. Aguadi nhyehyɛe a ɛwɔ hɔ nnɛ no, yɛyɛ dɛn hu sɛ na ɛnka Onyankopɔn atirimpɔw ho?\n6 Yesu ankyerɛ nea enti a ɔkae sɛ ahonyade ‘nteɛ.’ Nanso Bible ma yehu sɛ aguadi deɛ na ɛnka Onyankopɔn atirimpɔw ho. Yehowa maa Adam ne Hawa nea wohia ma ebuu so wɔ Eden. (Gen. 2:15, 16) Asomafo no bere so nso, Onyankopɔn honhom kronkron hyɛɛ Kristofo a wɔasra wɔn no mã, “na wɔn mu biako mpo anka sɛ biribi a ɔwɔ no yɛ n’ankasa de; na mmom biribiara a wɔwɔ yɛ kwasafode.” (Aso. 4:32) Odiyifo Yesaia kae sɛ nneɛma a ɛwɔ asase so no, bere bi bɛba a obiara benya bi kwa. (Yes. 25:6-9; 65:21, 22) Enkosi saa bere no, ehia sɛ Yesu akyidifo ‘de wɔn adwene yɛ adwuma’ de hwɛ wɔn ho. Bere a wɔde wiase yi mu “ahonyade a ɛnteɛ” no redi dwuma no, ɛsɛ sɛ wɔkɔ so yɛ Onyankopɔn apɛde.\nFA AHONYADE A ƐNTEƐ DI DWUMA NYANSAM\n7. Afotu bɛn na ɛwɔ Luka 16:10-13?\n7 Kenkan Luka 16:10-13. Ofiehwɛfo a Yesu kaa ne ho asɛm no pɛɛ nnamfo a wobetumi aboa no. Nanso, Yesu anka sɛ n’akyidifo nhwehwɛ nnamfo wɔ soro mfa mpɛ wɔn ankasa mfaso. Nsɛm a Yesu ka kaa ho no ma yehu sɛ na ɔpɛ sɛ yɛde “ahonyade a ɛnteɛ” no di Onyankopɔn nokware. Nea na Yesu reka ne sɛ, sɛ yɛwɔ ahonyade a ɛnteɛ a, nea yɛde bɛyɛ na ɛbɛkyerɛ sɛ ‘yedi nokware’ anaa yenni nokware. Yɛbɛyɛ dɛn de ahonyade a ɛnteɛ no adi Onyankopɔn nokware?\n8, 9. Ma nhwɛso fa kyerɛ sɛnea ebinom de wɔn ahonyade redi Onyankopɔn nokware.\n8 Ɔkwan baako bi wɔ hɔ a yebetumi afa so akyerɛ sɛ yɛde yɛn ahonyade redi Onyankopɔn nokware. Ɛne sɛ yebeyi sika de aboa wiase nyinaa asɛnka adwuma a Yesu kaa ho asɛm no. (Mat. 24:14) Ná abeawa bi a ɔwɔ India wɔ sika adaka ketewa bi a ɔde coins sie mu. Sika a anka obetumi de atɔ abaduaba mpo, ɔde guu adaka no mu. Adaka no yɛɛ ma no, ɔde sika no mae sɛ wɔmfa mmoa asɛnka adwuma no. Onua bi a ɔwɔ India nso wɔ kubefuw. Ɔde kube pii kɔmaa anuanom a wɔkyerɛ nhoma ase kɔ Malayalam kasa mu no. Onim sɛ anuanom no tɔ kube, enti sɛ ɔde bi kɔma wɔn a, wɔrenyi sika ntɔ bi. Ohui sɛ kube no bɛboa wɔn sen sɛ anka obeyi sika. Ɛno kyerɛ sɛ “ɔde n’adwene yɛɛ adwuma.” Anuanom a wɔwɔ Greece nso taa de ngodua ngo, kyiis, ne nnuan foforo kɔma Betel abusua no.\n9 Onua bi a ofi Sri Lanka wɔ amannɔne. Nanso ɔde ne fie ne n’asase a ɛwɔ ne kurom ama anuanom sɛ wɔmfa nyɛ asafo nhyiam ne ɔmansin nhyiam. Anuanom a wɔyɛ bere nyinaa som adwuma no bi nso te ne fie hɔ. N’agyapade no, sɛ ɔde repɛ sika a, anka obenya bi paa. Nanso, ɔde ne nyinaa abɔ afɔre. Wei aboa adawurubɔfo a wɔwɔ hɔ a wɔn nsam nni bi no. Ɔman foforo bi nso, wɔabara Yehowa Adansefo som adwuma no wɔ hɔ. Anuanom a wɔwɔ hɔ no bi ama wɔde wɔn fie ayɛ Ahenni Asa. Ɛno ama akwampaefo ne afoforo pii a wonni sika anya baabi a wohyiam. Wei mfa sikasɛm ho dadwen mmɛto wɔn so.\n10. Sɛ yebue yɛn nsam kyɛ ade a, nhyira a yenya no bi ne sɛn?\n10 Nhwɛso ahorow yi ama yɛahu sɛ Onyankopɔn nkurɔfo ‘di ade ketewa mu nokware’ efisɛ wɔde honam fam ahonyade a ɛnsom bo papa no boa afoforo. (Luka 16:10) Yehowa nnamfo a wɔde nneɛma bɔɔ afɔre saa no, wɔte nka sɛn? Wonim sɛ, sɛ wobue wɔn nsam kyɛ ade a, ɛbɛma wɔanya “nokware” ahonyade, anaa ahonyade a ɛnsɛe da. (Luka 16:11) Onuawa bi taa yi ntoboa de boa Ahenni adwuma no. Ɔkaa nhyira bi a wanya ho asɛm sɛ: “Mfe pii ni, mahu sɛ, sɛ mibue me nsam ma afoforo a, ɛma minya atenka soronko. Mahu sɛ, sɛ mibue me nsam ma afoforo a, ɛma me ne wɔn tena fɛfɛɛfɛ. Ɛma mitumi de afoforo mfomso kyɛ wɔn, na minya afoforo ho abotare. Afei sɛ nneɛma ankɔ yiye anaa wɔde afotu bi ma me a, ɛnhaw me pii.” Nnipa pii abehu sɛ, sɛ wobue wɔn nsam kyɛ ade a, ɛma wonya nhyira pii.—Dw. 112:5; Mmeb. 22:9.\n11. (a) Sɛ yebue yɛn nsam kyɛ ade a, ɛkyerɛ sɛ ‘yɛde yɛn adwene yɛ adwuma.’ Adɛn ntia? (b) Sɛn na Onyankopɔn nkurɔfo sika kyɛ pɛ? (Hwɛ mfonini a ɛwɔ adesua yi mfiase no.)\n11 Sɛ yɛde yɛn honam fam nneɛma boa Ahenni adwuma no a, ɛkyerɛ sɛ ‘yɛde yɛn adwene yɛ adwuma.’ Yɛyɛ saa a, tebea biara a yɛwom no, yebetumi aboa afoforo. Ebinom wɔ ahonyade nanso wontumi nyɛ bere nyinaa som adwuma no bi anaa wontu nkɔ amannɔne. Ne nyinaa mu no, ɛyɛ wɔn dɛ sɛ wɔde ntoboa a woyi no boa afoforo ma wɔyɛ ɔsom adwuma no. (Mmeb. 19:17) Mmeae bi wɔ hɔ a, nnipa pii reba nokware no mu nanso nnipa a ɛwɔ hɔ di hia. Ntoboa a yefi yɛn pɛ mu yi no boa ma yetumi de nhoma kɔma wɔn, na ɛboa ma yɛyɛ asɛnka adwuma no wɔ hɔ. Mfe bi a abɛsen kɔ no, na aman bi te sɛ Democratic Republic of Congo, Madagascar, ne Rwanda sei, gye sɛ obi yɛ adwuma bɛyɛ nnawɔtwe anaa bosome ansa na watumi atɔ Bible. Enti sɛ anuanom pɛ sɛ wɔtɔ Bible a, na ɛkyerɛ sɛ wɔn mmusua bɛda kɔm. Nanso seesei esiane sɛ nnipa pii yi ntoboa na sika no “akyɛ pɛ” nti, Yehowa ahyehyɛde no ahwɛ ama wɔakyerɛ Bible no ase akyekyɛ ama abusua muni biara. Wɔakyekyɛ bi nso ama Bible asuafo a wɔpɛ sɛ wohu nokware no. (Kenkan 2 Korintofo 8:13-15.) Enti, wɔn a woyi ntoboa ne wɔn a wonya so mfaso nyinaa betumi abɛyɛ Yehowa nnamfo.\nMFA WO HO ‘NHYƐ AGUADISƐM MU’ FEE\n12. Dɛn na Abraham yɛ de kyerɛe sɛ ɔwɔ Onyankopɔn mu ahotoso?\n12 Sɛ yɛamfa yɛn ho anhyɛ wiase yi aguadi mu fee na yɛhwehwɛ ahonyade a ɛnsɛe da a, ɛno nso betumi ama yɛabɛyɛ Yehowa nnamfo. Ná Abraham wɔ gyidi kɛse. Otiee Yehowa tu fii Ur kurow a edi yiye no mu kɔtenaa ntamadan mu. Ɔyɛɛ wei sɛnea ɛbɛyɛ a ɔbɛkɔ so ayɛ Yehowa adamfo. (Heb. 11:8-10) Ɔde ne ho too Onyankopɔn so mmom sen sɛ ɔbɛhwehwɛ honam fam nneɛma, efisɛ na ogye di sɛ Onyankopɔn na obetumi ama yɛanya ahonyade a ɛnsɛe da. (Gen. 14:22, 23) Yesu hyɛɛ afoforo nkuran sɛ wonnya gyidi a ɛte saa. Ɔka kyerɛɛ aberante bi a ɔwɔ agyapade bebree sɛ: “Sɛ wopɛ sɛ woyɛ pɛ a, kɔtɔn w’ahode fa ma ahiafo na wubenya ademude wɔ soro, na bra bedi m’akyi.” (Mat. 19:21) Ná saa aberante no nni Abraham gyidi no bi. Nanso ebinom kyerɛe sɛ wɔwɔ Onyankopɔn mu ahotoso paa.\n13. (a) Afotu bɛn na Paulo de maa Timoteo? (b) Yɛbɛyɛ dɛn de Paulo afotu no ayɛ adwuma nnɛ?\n13 Ná Timoteo gyidi sõ. Paulo frɛɛ Timoteo “Kristo Yesu sraani pa.” Ɛno akyi, ɔka kyerɛɛ no sɛ: “Obiara nni hɔ a ɔreyɛ asraafodwuma a ɔde ne ho hyehyɛ aguadisɛm mu, efisɛ ɔpɛ sɛ ɔsɔ nea ɔfaa no sraadi mu no ani.” (2 Tim. 2:3, 4) Ɛnnɛ, Yesu akyidifo yɛ nea wobetumi biara de Paulo afotu no yɛ adwuma. Wɔn mu bɛyɛ ɔpepem baako a wɔyɛ bere nyinaa som adwuma no te sɛ asraafodɔm. Wɔkae nnyinasosɛm yi: “Nea ogye obi hɔ bosea no yɛ akoa ma nea ɔbɔ no bosea no.” Enti wɔyere wɔn ho sɛnea ɛbɛyɛ a aguadi ho dawurubɔ ne wiase a wɔte mu no ntwetwe wɔn. (Mmeb. 22:7) Nea anka Satan pɛ ara ne sɛ yɛde yɛn bere ne yɛn ahoɔden nyinaa bɛhyɛ wiase aguadi mu fee. Gyinae bi wɔ hɔ a, sɛ obi si a ebetumi ama ɛka amene no mfe pii. Ebinom gye bosea kɛse de tɔ fie. Afoforo nso gye bosea de kɔ sukuu, na ebinom nso kogye bosea de tɔ kar a ne bo yɛ den. Ebinom nso wɔ hɔ a, wotumi kɔbɔ bosea de yɛ ayeforo kɛse. Ɛba saa a, daa na wɔreyɛ adwuma de ako wɔn ka. Sɛ yegyae boseabɔ ne atotɔatotɔ, na yɛyɛ yɛn ho awiɛmfoɔ a, ɛkyerɛ sɛ ‘yɛde yɛn adwene yɛ adwuma.’ Wei bɛboa yɛn ama yɛasom Onyankopɔn na yɛanyɛ nkoa amma ɛnnɛ wiase yi aguadi nhyehyɛe no.—1 Tim. 6:10.\n14. Dɛn na ɛsɛ sɛ yesi yɛn bo sɛ yɛbɛyɛ? Ma ɛho nhwɛso.\n14 Sɛ yebetumi ayɛ yɛn ho awiɛmfoɔ a, ɛsɛ sɛ yɛde nneɛma a ɛho hia paa di kan wɔ yɛn asetenam. Ná awarefo bi wɔ adwuma kɛse bi a ɛrenya nkɔso. Ná wɔayɛ bere nyinaa som adwuma no pɛn, na na wɔpɛ sɛ wɔsan yɛ bio. Enti wɔtɔn wɔn adwuma no. Suhyɛn ne nneɛma foforo a wɔwɔ nso, wɔtɔn ne nyinaa. Afei wotuu wɔn ho mae kɔboa ma wosii wiase nyinaa adwumayɛbea ti a ɛwɔ Warwick, New York no. Nhyira soronko bi a wonyae ne sɛ, wɔkɔkaa wɔn babea ne ne kunu a wɔsom wɔ Betel no ho ma wɔyɛɛ adwuma. Awarefo no nyaa hokwan nso ne ɔbarima no awofo boom yɛɛ adwuma wɔ Warwick. Onuawa kwampaefo bi a ɔwɔ Colorado, U.S.A. nyaa adwuma wɔ sikakorabea. Ná ɛnyɛ ne bere nyinaa na ɔde yɛ adwuma no. Nanso na n’adwuma ho twa, enti na obiara pɛ n’asɛm paa. Ná wɔpɛ sɛ wɔbɔ n’aba so ma ɔde ne bere nyinaa yɛ adwuma no. Akatua a na ogye nso, na wɔbɛbɔ ho mmiɛnsa. Nanso onuawa no hui sɛ, sɛ ɔpene so yɛ adwuma no a, ɔrennya bere pii nyɛ ɔsom adwuma no. Enti hokwan a na ɛbɛma wanya sika pii no, ɔpowee. Yehowa asomfo a wɔde nneɛma pii abɔ afɔre no, wɔn mu kakraa bi na yɛaka wɔn ho asɛm yi. Yɛn nso, ɛsɛ sɛ yesi yɛn bo sɛ yɛde Ahenni nneɛma bedi kan wɔ yɛn asetenam. Yɛyɛ saa a, ɛbɛkyerɛ sɛ Onyankopɔn adamfofa ne honhom fam ahonyade ho hia yɛn sen nneɛma a yebetumi anya afi wiase aguadi mu.\nBERE A HONAM FAM AHONYADE ASA\n15. Ahonyade bɛn na ɛma yenya akomatɔyam paa?\n15 Sɛ obi yɛ ɔdefo a, ɛno ara nkyerɛ sɛ Onyankopɔn ahyira no. Wɔn a wɔyɛ “adefo nnwuma pa mu” no na Yehowa hyira wɔn. (Kenkan 1 Timoteo 6:17-19.) Nhwɛso bi ni. Lucia * tee sɛ wohia asɛmpakafo wɔ Albania, enti afe 1993 no otu fii Italy kɔɔ Albania. Ná onni adwuma biara a ɔbɛyɛ de ahwɛ ne ho nanso na onim sɛ Yehowa bɛboa no. Osuaa Albania kasa, na yɛrekasa yi waboa nnipa bɛboro 60 ma wɔabɔ asu. Ɛwom, Onyankopɔn nkurɔfo dodow no ara nka asɛmpa no wɔ mmeae a nkurɔfo ani gye asɛm no ho saa. Nanso biribiara a yɛbɛyɛ ama nkurɔfo ahu ɔkwan a ɛkɔ daa nkwa mu na wɔanantew so no, ɛbɛyɛ biribi a yɛne wɔn nyinaa werɛ remfi da.—Mat. 6:20.\n16. (a) Dɛn na ɛbɛto aguadi nhyehyɛe a ɛwɔ hɔ nnɛ no? (b) Esiane sɛ yenim nea ebesi daakye nti, adwene bɛn na ɛsɛ sɛ yenya wɔ honam fam nneɛma ho?\n16 Yesu kae sɛ, “sɛ [ahonyade a ɛnteɛ no sa] a.” (Luka 16:9) Wei kyerɛ sɛ, ke ara ne ke, saa ahonyade no bɛsa. Nna a edi akyiri yi mu no, sikakorabea binom agu, na aman bi nso sikasɛm ayɛ basaa. Nanso, ɛrenkyɛ nea ebesi wɔ wiase nyinaa no bɛkyɛn koraa. Ɛdan sɛ boɔ a, Satan wiase no nyinaa bɛsɛe. Amammui nhyehyɛe oo, nyamesom ahyehyɛde oo, aguadi nhyehyɛe oo, ne nyinaa bɛsɛe. Efi teteete nyinaa, sika ne dwetɛ na nkurɔfo de di gua. Yehowa adiyifo Hesekiel ne Sefania ka too hɔ sɛ saa nneɛma no so remma mfaso biara. (Hes. 7:19; Sef. 1:18) Sɛ aka kakra ama yɛawu, na yehu sɛ yɛabiri yɛn mogya ani apɛ “ahonyade a ɛnteɛ” pii agu hɔ nanso yenni ahonyade a ɛnsɛe da a, yɛbɛte nka sɛn? Ɛbɛyɛ sɛ ɔbarima bi a ɔyɛɛ adwuma ne nkwa nna nyinaa de boaboaa sika ano guu hɔ, nanso ewiee ase no sɛɛ na sika a waboaboa ano no nyinaa yɛ daadaakra anaa sika bɔne. (Mmeb. 18:11) Nokwasɛm ne sɛ, nea ebesi biara, “ahonyade a ɛnteɛ” no bɛsa. Enti hokwan a woanya sɛ wode ‘bɛfa nnamfo’ wɔ soro no, mma ɛmmɔ wo. Biribiara a yɛbɛyɛ ama Yehowa Ahenni no anya nkɔso no bɛma yɛayɛ adefo wɔ honhom fam.\n17, 18. Dɛn na Onyankopɔn nnamfo benya daakye?\n17 Sɛ Onyankopɔn Ahenni no ba a, yɛrentua dan ka, na yɛremmɔ bosea ntɔ fie bio. Aduan bebu so, na obiara benya bi kwa. Yɛrennom aduru bio, na yɛremmɔ ka wɔ ayaresa ho. Nneɛma a ɛyɛ papa paa wɔ asase so no, Yehowa nkurɔfo nsa bɛka ne nyinaa. Yɛremfa sika kɔkɔɔ, dwetɛ, anaa aboɔden abo nni gua bio. Mmom, yɛde besiesie yɛn ho. Yebenya nnua, abo, ne dade a ɛyɛ papa paa de asisi adan a ɛyɛ fɛ. Yɛrentew sika ntɔ emu biara. Yɛresisi adan no nso a, yɛn nnamfo de anigye ne ahosɛpɛw bɛboa yɛn a wɔrennye sika. Nnepa a ɛwɔ asase so no, wɔbɛkyɛ ama obiara anya bi.\n18 Agyapade a ɛsom bo sei na wɔn a wɔfa nnamfo wɔ soro no benya. Nanso ɛnyɛ ɛno nko ara. Sɛ Yehowa asomfo a wɔwɔ asase so nyinaa te Yesu nsɛm yi a, wɔn ani begye aboro so. Ɔbɛka akyerɛ wɔn sɛ: “Mommra, mo a m’Agya ahyira mo, momfa ahenni a wɔasiesie ama mo fi wiase nhyɛase no nni.”—Mat. 25:34.\n^ nky. 4 Yesu ankyerɛ sɛ sobo a wɔbɔɔ ofiehwɛfo no yɛ nokware anaa ɛnyɛ nokware. Luka 16:1 ka sɛ ‘wɔkaa ofiehwɛfo no ho asɛm kyerɛɛ’ ne wura. Hela asɛmfua a wɔde dii dwuma no betumi akyerɛ sɛ wotwaa asɛm too ne so. Nea Yesu twee adwene sii so ne sɛnea ofiehwɛfo no yɛɛ n’ade, ɛnyɛ nea enti a wogyee n’adwuma fii ne nsam.\n^ nky. 15 Lucia Moussanett asetenam nsɛm wɔ July 8, 2003, Nyan!, kr. 28-32.\nSƐNEA WUBEYI NTOBOA WƆ INTANƐT SO\nBible nkyerɛkyerɛ adwuma ne adɔe a yɛyɛ nkurɔfo wɔ wiase nyinaa no, nkurɔfo fi wɔn pɛ mu yi ntoboa de boa. Sɛ wopɛ sɛ wuyi ntoboa wɔ Intanɛt so a, yɛsrɛ wo, kɔ www.jw.org/tw na hwɛ ase hɔ. Kliki ɔfã a wɔato din “Make a Donation to Our Worldwide Work.”


Onyankopɔn Ani Wɔ Wo So (Hiob 34:21)\nKENKAN WƆ Afrikaans Albanian Amharic Arabic Armenian Aymara Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Dangme Danish Dutch Efik English Estonian Ewe Finnish French Ga Georgian German Greek Greenlandic Guarani Haitian Creole Hebrew Hiligaynon Hungarian Icelandic Igbo Iloko Indonesian Italian Japanese Kazakh Kikaonde Kikuyu Kiluba Kimbundu Kinyarwanda Kirghiz Kirundi Kisonge Kongo Korean Krio Lingala Lithuanian Luganda Luo Macedonian Malagasy Maltese Maya Mazatec (Huautla) Moore Nepali Norwegian Nyaneka Nzema Ossetian Otetela Papiamento (Aruba) Papiamento (Curaçao) Polish Portuguese Punjabi Quechua (Bolivia) Quichua (Imbabura) Romanian Russian Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tatar Thai Tigrinya Tshiluba Tsonga Tswana Turkish Twi Ukrainian Umbundu Venda Vietnamese Wayuunaiki Xhosa Yoruba Zande Zapotec (Isthmus) Zulu\nASƐM A ƐDA SO | ENTI WO HO HIA ONYANKOPƆN?\nOnyankopɔn Ani Wɔ Wo So\n“[Onyankopɔn ani] tua onipa akwan, na n’anammɔn nyinaa ohu.”—HIOB 34:21.\nƆbaatan pa biara ani ku ne mma nketewa ho, titiriw bere a wosusua paa no\nNEA ENTI A EBINOM NNYE NNI: Nhwehwɛmu bi a wɔyɛɛ no nnansa yi ara kyerɛ sɛ, asase a yɛte so yi, nsoromma akuwakuw a atwa ho ahyia bɛboro ɔpepepem 100. Sɛnea ɔsoro sõ bae trɛw nti, ɛma nnipa pii bisa sɛ, ‘Nnipa a yɛnsɛ hwee a yɛte asase ketekete so de, Onyankopɔn de yɛn reyɛ dɛn?’\nNEA ONYANKOPƆN ASƐM KA: Onyankopɔn amfa Bible no amma yɛn kɛkɛ ankɔpɛ baabi antena. Mmom, wama yɛn awerɛhyem sɛ: “M’ani bɛba wo so, na matu wo fo.”—Dwom 32:8.\nSusuw Hagar ho hwɛ. Ɔyɛ Egyptni bea a ɔtenaa ase bɛyɛ mfe 1,900 ansa na Yesu reba. Ná ɔte Sarai nkyɛn. Bere bi, Hagar yɛɛ aniammɔho. Enti Sarai teetee no, na oguan kɔɔ sare so. Mfomso a Hagar dii nti, na ne ho nhia Onyankopɔn bio anaa? Bible ka sɛ: “Yehowa bɔfo huu no.” Ɔbɔfo no kaa Hagar koma too ne yam, na ɔka kyerɛɛ no sɛ: “Yehowa ate w’amanehunu.” Ɛno maa Hagar ka kyerɛɛ Yehowa sɛ: “Woyɛ Onyankopɔn a wuhu ade.”—Genesis 16:4-13.\n‘Onyankopɔn a ohu ade no,’ wo nso, n’ani wɔ wo so. Ɛho mfatoho bi ni: Ɔbaatan pa biara ani ku ne mma nketewa ho, titiriw bere a wosusua paa no. Onyankopɔn nso, wɔn a wɔn asɛm yɛ mmɔbɔ paa no, wɔn koraa na n’ani ku wɔn ho kɛse. Yehowa ka sɛ: “Mete baabi a ɛkorɔn na ɛyɛ kronkron; me ne nea wabubu na ne honhom abrɛ ase na ɛte, sɛ mɛma abrɛfo honhom ne wɔn a wɔabubu wɔn no koma anya ahoɔden.”—Yesaia 57:15.\nNanso, ebia wubebisa sɛ: ‘Onyankopɔn ani wɔ me so a, dɛn pɔtee na ɔhwɛ wɔ me ho? Ɔhwɛ me tenten anaa me kɛse? Anaasɛ ɔhwehwɛ me komam hu sɛnea mete ankasa?’


Yohane 10 NA-TWI - Oguanhwɛfo pa no - “Mereka nokware - Bible Gateway\nYohane 9Yohane 11\nYohane 10 Nkwa Asem (NA-TWI)\n10 “Mereka nokware akyerɛ mo, onipa biara a ɔmfa nguandan kwan ano na ɔforo kɔ mu no yɛ owifo. 2 Onipa a ɔfa ɔkwan ano kɔ mu no ne oguanhwɛfo no. 3 Ɔpon no anohwɛfo no bue pon no ma no, na sɛ ɔfrɛ nguan no nso a, wɔte ne nne ma ɔde wɔn fi adi. 4 Sɛ ɔde wɔn fi adi a, odi nguan no anim na nguan no nso di n’akyi, efisɛ, wɔte ne nne. 5 Wɔrenni onipa foforo biara akyi. Na sɛ ɔfrɛ wɔn a, wɔremma, efisɛ, wɔnte ne nne.”


Начало 48 CARST - 1 Mose 48 ASCB\n1Yei akyiri no, wɔka kyerɛɛ Yosef sɛ, “Wʼagya yare.” Enti, Yosef faa ne mmammarima baanu, Efraim ne Manase kaa ne ho kɔsraa no. 2Ɛberɛ a wɔbɔɔ Yakob amaneɛ sɛ, “Wo ba Yosef aba wo nkyɛn rebɛsra wo” no, Yakob miaa nʼani sɔre tenaa ne mpa so maa no akwaaba.\n3Ɛnna Yakob ka kyerɛɛ Yosef sɛ, “Otumfoɔ Onyankopɔn yii ne ho adi kyerɛɛ me wɔ Lus a ɛwɔ Kanaan asase so. Ɛhɔ na ɔhyiraa me, 4ka kyerɛɛ me sɛ, ‘Mɛma woawo, ama wʼase afɛe. Mɛma wʼasefoɔ ayɛ ɔman kɛseɛ. Mede saa asase yi bɛma wʼasefoɔ sɛ wɔn agyapadeɛ afebɔɔ.’\n5“Ɛno enti, mede wo mma baanu a wɔwoo wɔn maa wo ansa na mereba wo nkyɛn wɔ Misraim asase so ha no bɛka me mma no ho. Efraim ne Manase bɛka me mma ho, sɛdeɛ Ruben ne Simeon yɛ me mma no. 6Mma foforɔ biara a wobɛwo wɔn wɔ Efraim ne Manase akyiri no na wɔbɛyɛ wo dea. Wɔde wɔn bɛka wɔn nuanom no ho wɔ asase a wɔde bɛma wɔn sɛ wɔn agyapadeɛ no so. 7Ɛberɛ a mefiri Paddan-Aram reba no, ababaawa Rahel wuu wɔ ɛkwan mu, ma ɛyɛɛ me ya. Na aka akwansini kakra na yɛaduru Efrat. Ɛno enti, mesiee no wɔ Eufrate, a wɔfrɛ no Betlehem no kwankyɛn baabi.”\n8Ɛberɛ a Israel hunuu Yosef mmammarima no, ɔbisaa sɛ, “Na yeinom yɛ ɛhefoɔ?”\n9Yosef buaa nʼagya sɛ, “Wɔyɛ mmammarima a Onyankopɔn de wɔn adom me wɔ ha.”\nNa Israel kaa sɛ, “Fa wɔn bra mʼanim ha na menhyira wɔn.”\n10Saa ɛberɛ no, ɛsiane onyini enti, na Israel ani so ayɛ wisiwisi a, ɔnhunu adeɛ papa. Ne saa enti, Yosef de ne mma no kɔɔ ne nkyɛn pɛɛ, ma ɔyɛɛ wɔn atuu, fefee wɔn ano.\n11Israel ka kyerɛɛ Yosef sɛ, “Manna mannwene sɛ mɛhunu wʼanim bio da, nanso hwɛ deɛ Onyame ayɛ. Wama me ho kwan ama mahunu wo mma nso.”\n12Yosef pagyaa wɔn firii Israel kotodwe anim, ɛnna ɔno ara nso buu nkotodwe de nʼanim butuu fam. 13Ɔpagyaa ne mu no, ɔde ne nsa nifa sɔɔ Efraim mu, de no gyinaa Yakob benkum so, ɛnna ɔde ne nsa benkum sɔɔ Manase mu, de no gyinaa Yakob nifa so bɛn no pɛɛ. 14Israel tenee ne nsa nifa de too Efraim a ɔyɛ akumaa no apampam, ɛnna ɔde ne nsa benkum no too Manase nso apampam. Ɛwom sɛ na Manase yɛ abakan deɛ, nanso ɔde ne nsa benkum na ɛtoo nʼapampam.\n15Ɔhyiraa Yosef sɛ,\nAbraham ne Isak nantee nʼanim,\nne me Onyankopɔn a ɔhwɛɛ me sɛ odwanhwɛfoɔ\nde bɛsi ɛnnɛ no,\n16ɔsoro ɔbɔfoɔ a ɔgyee me firii ɔhaw nyinaa mu no,\nɔnhyira saa mmarimaa yi.\nAbraham ne Isak edin ntoto wɔn,\n17Ɛberɛ a Yosef hunuu sɛ nʼagya de ne nsa nifa ato Efraim apampam no, anyɛ no dɛ. Enti, ɔyii nʼagya nsa nifa no firii Efraim apampam, kɔtoo Manase apampam. 18Yosef ka kyerɛɛ nʼagya sɛ, “Dabi, mʼagya, yei ne mʼabakan, enti fa wo nsa nifa to nʼapampam.”\n19Nanso, nʼagya ampene so kaa sɛ, “Me ba, menim saa. Ɔno nso bɛyɛ ɔman, na wayɛ kɛse. Nanso, ne nua kumaa no bɛyɛ kɛse asene no, na nʼasefoɔ bɛyɛ amanaman bebree.” 20Enti ɛda no, Yakob hyiraa mmarimaa no sɛ,\n“Israelfoɔ nyinaa nam mo din so bɛhyirahyira wɔn ho wɔn ho.\nWɔbɛka sɛ, ‘Onyankopɔn bɛhyirahyira mo, ama moakɔ so frɔmfrɔm te sɛ Efraim ne Manase.’ ”\nSaa ɛkwan yi so na Yakob fa maa Efraim bɛdii Manase anim.\n21Na Israel ka kyerɛɛ Yosef sɛ, “Merebɛwu, nanso Onyankopɔn bɛhwɛ mo so, na wasane de mo akɔ Kanaan, mo agyanom asase so bio. 22Wo a seesei woabɛyɛ wo nuanom nyinaa so panin no, mede asase a menam me sekan ne mʼagyan so gye firii Amorifoɔ nkyɛn no rema wo.”\nASCB : 1 Mose 48


Matthew 25 NIV - Mateo 25 NA-TWI | Biblica\nMatthew 25 NIV - Mateo 25 NA-TWI\n1“Ɔsoro ahenni te sɛ mmabaa du bi a wɔfaa wɔn akanea sɛ wɔrekohyia ayeforokunu. 2 Na mmabaa no mu baanum yɛ anyansafo ɛnna baanum nso yɛ nkwaseafo. 3 Wɔn mu nkwaseafo no rekɔ no, wɔamfa krasin a sɛ nea ɛwɔ akanea no mu sa a, wɔde begu mu. 4 Nanso, wɔn mu anyansafo no de, wɔrekɔ no, wɔfaa krasin kaa wɔn akanea ho de kɔe.\n5 “Ayeforokunu no amma ntɛm, enti wofitii ase totɔɔ nko, dedae. 6 Ɔdasum na wɔtee nteɛteɛm se, ‘Ayeforokunu no reba! Mumfi adi nkohyia no!’\n7 “Mmabaa yi nyinaa sɔre buebuee wɔn akanea no. 8 Nkwaseafo no srɛɛ anyansafo no sɛ, ‘Momma yɛn mo krasin no bi ngu yɛn akanea mu na ɛredum.’\n9 “Anyansafo no ka kyerɛɛ wɔn se, ‘krasin a yɛwɔ no sua. Monkɔ kurom nkɔtɔ bi.’\n10 “Wɔrekɔtɔ krasin no pɛ, na ayeforokunu no bae. Enti, wɔn a wɔasiesie wɔn ho no ne ayeforokunu no kɔɔ n’apontow no ase, na wɔtoo ɔpon no mu.\n11 “Akyiri yi a baanum no san bae no, wogyinaa ɔpon no akyi frɛe se, ‘Owura, hiɛ yɛn!’\n12 “Nanso, ɔka kyerɛɛ wɔn se, ‘Mumfi hɔ nkɔ. Minnim mo!’\n13 “Enti, monwɛn, na munnim da anaa dɔn ko a, mɛsan aba.\nApaafo baasa bi ho bɛ\n14 “Bio, ɔsoro ahenni te sɛ ɔbarima bi a ɔretu kwan akɔ ɔman foforo bi so. Ɔrekɔ no, ɔfrɛɛ n’apaafo baasa maa wɔn mu biara sika a ɛfata sɛ wɔmfa nyɛ adwuma.\n15 “Ɔmaa ɔbaako sidi mpem anum. Ɔmaa nea odi hɔ no sidi mpem abien, ɛnna ɔmaa nea otwa to no sidi apem. 16 Ɔpaani a ɔmaa no sidi mpem anum no de sika no kodii gua, nyaa mfaso sidi mpem anum kaa ho. 17 Nea onyaa sidi mpem abien no nso, de sika no kɔyɛɛ adwuma, nyaa mfaso sidi mpem abien kaa ne sika no ho.\n18 “Nanso, ɔpaani a ne wura maa no sidi apem no de, ɔkotuu fam de sika no siee hɔ.\n19 “Mmere bi akyi, wɔn wura no fi akwantum bae. Ɔfrɛɛ apaafo baasa yi sɛ wommebu nkontaa nkyerɛ no. 20 Nea ɔmaa no sidi mpem anum no brɛɛ no sidi mpem du.\n21 “Ne wura no ka kyerɛɛ no se, ‘Mo, akoa pa ne nokwafo, woadi kakraa yi ho nokware, mede wo besi nneɛma pii so panyin. Bra, na me ne wo nni dɛ!’\n22 “Ɔpaani a ɔmaa no sidi mpem abien no nso bae. Ɔka kyerɛɛ ne wura no se, ‘Worekɔ no, womaa me sidi mpem abien. Mede yɛɛ adwuma, na manya sidi mpem abien aka ho.’\n23 “Ne wura no ka kyerɛɛ no se, ‘Mo, akoa pa ne nokwafo, woadi kakraa yi ho nokware, mede wo besi nneɛma pii so panyin. Bra, na me ne wo nni dɛ!’\n24 “Ɔpaani a onyaa sidi apem no nso bae. Ɔka kyerɛɛ ne wura no se, ‘Owura, minim sɛ woyɛ onipa a woyɛ den. Wutumi twa wɔ nea wunnuae, ɛnna wutumi boaboa ano wɔ nea wompetee; 25 enti misuroe na mede wo sika no kɔkyɛɛ fam, enti w’ade ni!’\n26 “Ne wura no ka kyerɛɛ no se, ‘Akoa bɔne ne onihafo! Wunim sɛ mitumi twa wɔ nea minnuae, na mitumi boaboa ano wɔ nea mempetee a, 27 anka ɛsɛ sɛ wode sika no yɛ adwuma nya ho mfaso to hɔ ma me. 28 Munnye ne nsam sika no, na momfa nkɔma nea onyaa sidi ɔpedu no. 29 Obiara a ɔde nea wɔde ama no no bɛyɛ ade pa no, wɔde bi bɛka ne ho. Na obiara a wamfa nea wɔde ama no no anyɛ ade pa no, nea ɔwɔ no mpo, wɔbegye afi ne nsam. 30 Montow akoa a ne ho nni mfaso yi nkyene sum kabii mu; ɛhɔ na osu ne agyaadwo wɔ.\nAtemmu da no\n31 “Na sɛ, Onipa Ba no ba n’anuonyam mu a abɔfo nyinaa ka ne ho a, saa bere no na ɔbɛtena n’anuonyam ahengua no so. 32 Na wɔbɛboaboa aman nyinaa ano n’anim. Na ɔbɛpaw nnipa no mu sɛnea oguanhwɛfo paw nguan fi mmirekyi mu; 33 na ɔde nguan no begyina ne nifa so, na ɔde mmirekyi no agyina ne benkum so.\n34 “Ɛno na, Ɔhene no, bɛka akyerɛ wɔn a wogyina ne nifa so no se, ‘Mo a m’agya ahyira mo, mommra mmɛfa ahenni a wɔasiesie ama mo fi wiase mfitiase no nni! 35 Ɔkɔm dee me, na momaa me aduan dii. Osukɔm dee me, na momaa me nsu nomee. Meyɛɛ ɔhɔho, na mode me kɔɔ mo fi. 36 Medaa adagyaw, na mufuraa me ntama. Meyaree, na mobɛsraa me. Medaa afiase, na mobɛhwɛɛ me.’\n37 “Saa bere no mu na atreneefo no bebisa se, ‘Owura, da bɛn na yehuu wo sɛ ɔkɔm de wo a, yɛmaa wo aduan, na osukɔm de wo a, yɛmaa wo nsu nomee? 38 Afei, da bɛn na yehuu sɛ woyɛɛ ɔhɔho a, yɛde wo kɔɔ yɛn fi, anaasɛ wodaa adagyaw a, yefuraa wo ntama? 39 Afei, da bɛn na yehuu sɛ woyare a, yɛbɛsraa wo, anaasɛ wodaa afiase a, yɛbɛhwɛɛ wo?’\n40 “Na me, Ɔhene no, bebua wɔn se, ‘Sɛ moayɛ ama me nuanom nkumaa yi mu baako yi, moayɛ ama me!’\n41 “Afei, mɛdan m’ani akyerɛ wɔn a wogyina me benkum so no aka akyerɛ wɔn se, ‘Mo a wɔadome mo, wɔmfa mo nkogu ogyatanaa a, ennum da a, wɔasɔ ama ɔbonsam ne n’ahokafo no mu. 42 Na ɔkɔm dee me, moamma me aduan anni. Osukɔm dee me,moamma me nsu annom. 43 Meyɛɛ ɔhɔho, moamfa me ankɔ mo fi. Medaa adagyaw, moamfura me ntama. Meyaree, moammɛsra me. Medaa afiase, moammɛhwɛ me.’\n44 “Wɔn nso bebua no se, ‘Awurade, da bɛn na yehuu wo sɛ ɔkɔm dee wo, anaasɛ osukɔm dee wo, anaasɛ woyɛɛ ɔhɔho, anaasɛ wodaa adagyaw, anaasɛ woyaree, anaasɛ wodaa afiase, na yɛanyɛ nea ɛsɛ sɛ yɛyɛ amma wo?\n45 “Na mebua wɔn se, ‘Sɛ moanyɛ amma nkumaa yi mu baako nti, moanyɛ amma me.’\n46 “Na wɔbɛkɔ ahoyeraw a ɛto ntwa da mu, na atreneefo akɔ nkwa a enni awiei mu.”\nNA-TWI : Mateo 25


Wubetumi Aboa Nkurɔfo Ama Wɔabɛyɛ Asuafo? | Ɔwɛn-Aban Adesua\nƆwɛn-Aban—Nea Adesua Nsɛm Wom | July 2021\nKENKAN WƆ Abua Acholi Afrikaans Aja Akha Albanian Altai Alur American Sign Language Amharic Amis Angolan Sign Language Arabic Argentinean Sign Language Arhuaco Armenian Armenian (West) Assamese Aukan Australian Sign Language Aymara Azerbaijani Azerbaijani (Cyrillic) Baoule Bashkir Basque Bassa (Cameroon) Bassa (Liberia) Batak (Karo) Batak (Simalungun) Batak (Toba) Belize Kriol Bengali Betsimisaraka (Southern) Bicol Bislama Bolivian Sign Language Boulou Brazilian Sign Language British Sign Language Bulgarian Cakchiquel (Western) Cambodian Catalan Cebuano Changana (Mozambique) Chavacano Chichewa Chiga Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuukese Chuvash Cibemba Cinamwanga Cinyanja Costa Rican Sign Language Croatian Cuban Sign Language Czech Damara Dangme Danish Digor Douala Drehu Dutch Ecuadorian Sign Language Edo Efik Emberá (Catío) Emberá (Chamí) English Esan Estonian Ewe Fante Faroese Fijian Filipino Sign Language Finnish Finnish Sign Language Fon French Ga Garifuna Georgian German German Sign Language Ghomálá’ Gitonga Gokana Greek Greenlandic Guadeloupean Creole Guarani Guatemalan Sign Language Guianese Creole Gujarati Gun Haitian Creole Hausa Havu Hebrew Herero Hiligaynon Hindi Hiri Motu Hmong (White) Honduras Sign Language Hungarian Hunsrik Iban Ibanag Ibinda Icelandic Idoma Igbo Igede Iloko Indonesian Indonesian Sign Language Isoko Italian Italian Sign Language Itsekiri Japanese Javanese Jula Kabiye Kabuverdianu Kachin Kannada Kanyok Karen (S'gaw) Kazakh Kekchi Khana Kikamba Kikongo Kikongo ya Leta Kikuyu Kiluba Kimbundu Kinande Kinyarwanda Kipende Kirghiz Kirundi Kisi Kisonge Kituba Kongo Konkani (Roman) Korean Korean Sign Language Kpelle Krio Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Lahu Laotian Lari Latvian Lendu Lenje Lhukonzo Liberian English Lingala Lithuanian Lolo Lomwe Low German Luganda Lunda Luo Macedonian Macua Madagascar Sign Language Makhuwa-Meetto Makhuwa-Shirima Malagasy Malawi Sign Language Malay Malayalam Maltese Mam Mambwe-Lungu Mano Manyawa Mapudungun Marathi Marshallese Mashi Mauritian Creole Maya Mazatec (Huautla) Mbunda Mexican Sign Language Min Nan (Taiwan) Mingrelian Mixe (North Central) Mixtec (Guerrero) Mizo Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nepali Ngabere Ngangela Ngbandi (Northern) Nias Nicaraguan Sign Language Nicobarese Norwegian Nsenga (Mozambique) Nsenga (Zambia) Nyaneka Nyungwe Nzema Okpe Oromo Ossetian Otetela Palauan Panamanian Sign Language Pangasinan Papiamento (Curaçao) Persian Peruvian Sign Language Phimbi Pidgin (West Africa) Polish Pomeranian Ponapean Portuguese Portuguese (Portugal) Portuguese Sign Language Punjabi Quebec Sign Language Quechua (Ancash) Quechua (Ayacucho) Quechua (Bolivia) Quechua (Cuzco) Quechua (Huallaga Huánuco) Quiche Quichua (Chimborazo) Quichua (Imbabura) Rarotongan Romanian Romanian Sign Language Romany (Macedonia) Romany (Macedonia) Cyrillic Romany (Romania) Romany (Serbia) Romany (Southern Greece) Ronga Runyankore Russian Russian Sign Language Rutoro Samoan Sangir Sango Saramaccan Sena Sepedi Sepulana Serbian Serbian (Roman) Sesotho (Lesotho) Sesotho (South Africa) Seychelles Creole Shona Sidama Silozi Sinhala Slovak Slovak Sign Language Slovenian Solomon Islands Pidgin Songomeno South African Sign Language Spanish Spanish Sign Language Sranantongo Sunda Swahili Swahili (Congo) Swati Swedish Swedish Sign Language Taabwa Tagalog Tahitian Taiwanese Sign Language Tajiki Talian Tamil Tandroy Tankarana Tarascan Tatar Telugu Tetun Dili Tewe Thai Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Tswana Turkish Turkmen Tuvaluan Twi Tzeltal Tzotzil Uighur (Cyrillic) Ukrainian Umbundu Urdu Urhobo Uruund Uzbek Valencian Venda Venezuelan Sign Language Vezo Vietnamese Wallisian Waray-Waray Wayuunaiki Welsh Wolaita Xhosa Yacouba Yakutsk Yapese Yemba Yoruba Zande Zapotec (Isthmus) Zimbabwe Sign Language Zulu\nADESUA ASƐM 26\nWubetumi Aboa Nkurɔfo Ama Wɔabɛyɛ Asuafo?\n“Onyankopɔn na . . . ama moanya ɔpɛ no ne ahoɔden a mode bɛyɛ n’apɛde.”—FILIP. 2:13.\nDWOM 64 Fa Anigye Yɛ Otwa Adwuma no Bi\n1. Dɛn na Yehowa ayɛ ama wo?\nƐYƐƐ dɛn na wobɛyɛɛ Yehowa Danseni? Nea edi kan, wotee “asɛmpa no.” Ebia w’awofo, obi a wo ne no yɛ adwuma anaa obi a wo ne no kɔ sukuu na ɛka kyerɛɛ wo. Ebi nso a ɛnam afie afie asɛnka adwuma no so na wotee. (Mar. 13:10) Afei, obi nyaa wo ho adagyew paa ne wo suaa Bible no. Adesua no boaa wo ma wobɛdɔɔ Yehowa na wuhui sɛ ɔdɔ wo. Yehowa twee wo baa nokware no mu, na seesei a woabɛyɛ Yesu Kristo suani yi, woanya anidaso sɛ wubetumi atena ase daa. (Yoh. 6:44) Akyinnye biara nni ho sɛ w’ani sɔ nea Yehowa ayɛ ama wo no, efisɛ ɔkanyan obi ma ɔbɛkyerɛkyerɛɛ wo nokware no, na wagye wo atom sɛ ne somfo.\n2 Seesei a yɛahu nokware no, yɛanya hokwan sɛ yɛbɛboa afoforo ma wɔabɛka yɛn ho wɔ nkwa kwan no so. Ebia ɛnyɛ den mma yɛn sɛ yɛbɛka asɛmpa no wɔ afie afie, nanso ebia ɛbɛyɛ den ama yɛn sɛ yɛbɛka akyerɛ obi sɛ yɛpɛ sɛ yɛne no sua Bible anaa ɛbɛyɛ den ama yɛn sɛ yɛne obi bɛyɛ Bible adesua. Ɛyɛ a saa na wote nka anaa? Sɛ saa a, ebia nyansahyɛ a yebesusuw ho wɔ adesua yi mu no bi betumi aboa wo. Yɛbɛhwɛ nea ɛkanyan yɛn ma yɛboa nkurɔfo ma wɔbɛyɛ asuafo. Afei nso, nneɛma a ebetumi ama ayɛ den sɛ yɛbɛyɛ Bible adesua no, yɛbɛhwɛ nea yebetumi ayɛ wɔ ho. Nanso nea edi kan no, momma yɛnhwɛ nea enti a ɛsɛ sɛ yɛka asɛmpa no kyerɛ nkurɔfo na yɛsan kyerɛkyerɛ wɔn.\nYESU MAA YƐN AHYƐDE SƐ YƐNKA ASƐMPA NO NA YƐNKYERƐKYERƐ\n3. Adɛn nti na yɛka asɛmpa no?\n3 Bere a Yesu wɔ asaase so no, ɔmaa n’akyidifo no adwuma bi a ɛwɔ afã mmienu. Nea edi kan, ɔka kyerɛɛ wɔn sɛ wɔnka Ahenni no ho asɛmpa, na ɔkyerɛɛ wɔn sɛnea wɔbɛyɛ no. (Mat. 10:7; Luka 8:1) Nea Yesu yɛ de boaa n’asuafo no ne sɛ, ɔma wohuu nea ɛsɛ sɛ wɔyɛ bere a nkurɔfo atie anaa wɔantie Ahenni ho asɛmpa no. (Luka 9:2-5) Afei nso, bere a ɔka kyerɛɛ n’akyidifo sɛ wobedi “amanaman nyinaa adanse” no, na ɔrema wɔahu baabi a wɔbɛyɛ asɛnka adwuma no akodu. (Mat. 24:14; Aso. 1:8) Sɛ nkurɔfo tie oo, wɔantie oo, na ɛsɛ sɛ asuafo no ka Onyankopɔn Ahenni ne nea ɛbɛyɛ ho asɛm kyerɛ wɔn.\n4. Sɛnea Mateo 28:18-20 kyerɛ no, Ahenni no ho asɛmpa a yɛka akyi no, dɛn bio na ɛsɛ sɛ yɛyɛ?\n4 Dɛn ne ade a ɛto so mmienu a Yesu hyɛɛ n’akyidifo sɛ wɔnyɛ? Ɔka kyerɛɛ n’akyidifo no sɛ, wɔnkyerɛkyerɛ wɔn a wobetie asɛmpa no ma wonni nea wahyɛ nyinaa so. Nanso sɛnea ebinom kyerɛ no, so ɛyɛ ampa sɛ asomafo no bere so nko ara na na ɛsɛ sɛ wɔka asɛmpa no na wɔkyerɛkyerɛ? Daabi. Yesu kyerɛe sɛ n’akyidifo no bɛyɛ adwuma a ɛho hia yi ‘akosi wiase yi awiei bere.’ (Kenkan Mateo 28:18-20.) Ɛbɛyɛ sɛ bere a Yesu yii ne ho adi kyerɛɛ n’asuafo bɛboro 500 no na ɔde saa ahyɛde no maa wɔn. (1 Kor. 15:6) Afei nso, adiyisɛm a Yesu de maa Yohane no mu no, ɔma ɛdaa adi pefee sɛ, ɛsɛ sɛ n’asuafo nyinaa boa nkurɔfo ma wosua Yehowa ho ade.—Adi. 22:17.\n5. Sɛnea 1 Korintofo 3:6-9 kyerɛ no, mfatoho bɛn na Paul mae a ɛma yehu sɛ, sɛ yɛka asɛmpa no kyerɛ nkurɔfo a, ɛsɛ sɛ yɛsan kyerɛkyerɛ wɔn?\n5 Ɔsomafo Paul de asuafoyɛ adwuma no totoo sɛnea yɛyɛ afuw ho, na ɔkyerɛe sɛ, sɛ yedua aba no a na yenwiei. Ɔkaee Korintofo no sɛ: “Me de, miduae, Apolo guguu so nsu . . . Moyɛ Onyankopɔn afuw.” (Kenkan 1 Korintofo 3:6-9.) Yɛyɛ adwumayɛfo wɔ Onyankopɔn afuw mu, enti ɛnyɛ sɛ yeduaa aba no ara na yɛawie. Mmom, yegugu so nsu na yɛtaa kɔhwɛ sɛ ɛrenyin anaa. (Yoh. 4: 35) Nanso yenim sɛ Onyankopɔn na ɔma aba no nyin.\n6. Sɛ yɛrekyerɛkyerɛ nkurɔfo a, dɛn na ɛsɛ sɛ yɛboa wɔn ma wɔyɛ?\n6 Yɛrehwehwɛ wɔn a wɔwɔ “koma pa a ebetumi ama wɔanya daa nkwa.” (Aso. 13:48) Sɛ yebetumi aboa saa nkurɔfo yi ama wɔabɛyɛ asuafo a, nea wɔresua fi Bible mu no, ɛsɛ sɛ yɛboa wɔn ma (1) wɔte ase, (2) wogye tom, na (3) wɔde bɔ wɔn bra. (Yoh. 17:3; Kol. 2:6, 7; 1 Tes. 2:13) Sɛ Bible asuafo ba adesua a, obiara a ɔwɔ asafo no mu betumi ayɛ biribi de akyerɛ sɛ ɔdɔ wɔn na ama wɔn ani aka. (Yoh. 13:35) Gyidi ne nneyɛe bi a “ase atim denneennen” wɔ osuani no mu no, ebia ɛsɛ sɛ nea ɔne no sua ade no nya bere pii de boa no ma otu ase. (2 Kor. 10:4, 5) Ebia ebegye abosome pii na woatumi aboa osuani no ama wasesa n’abrabɔ na watumi abɔ asu. Nanso wo brɛ renyɛ kwa da.\nƆDƆ NA ƐKANYAN YƐN MA YƐBOA NKURƆFO MA WƆBƐYƐ ASUAFO\n7. Dɛn na ɛkanyan yɛn ma yɛka asɛmpa no na yɛkyerɛkyerɛ nkurɔfo ma wɔbɛyɛ asuafo?\n7 Adɛn nti na yɛka asɛmpa no, na yɛkyerɛkyerɛ nkurɔfo ma wɔbɛyɛ asuafo? Nea edi kan, yɛdɔ Yehowa. Ahyɛde a ɛne sɛ yɛnka asɛmpa no na yɛmmoa nkurɔfo ma wɔmmɛyɛ asuafo no, sɛ woyɛ nea wubetumi biara di so a, ɛkyerɛ sɛ wodɔ Onyankopɔn. (1 Yoh. 5:3) Wo de, dwen wei ho hwɛ: Ɔdɔ a wowɔ ma Yehowa no aboa wo ma woka asɛmpa no kyerɛ nkurɔfo. Ná ɛyɛ mmerɛw ma wo sɛ wubedi saa ahyɛde no so anaa? Ebia na ɛnna fam. Bere a wufii asɛnka adwuma no ase no, ɔpon a edi kan a wokɔbɔɔ mu no, wotee nka sɛn? Sɛ́ wo yam hyee wo? Nanso esiane sɛ na wunim sɛ ɛyɛ adwuma a Yesu pɛ sɛ woyɛ nti, wudii ahyɛde no so. Seesei, nkakrankakra ebia asɛmpaka adwuma no akokwaw wo. Ɛnde, Bible adesua a wobɛyɛ nso ɛ? Ebesi wo tirim a, ɛma wo yam hye wo anaa? Ebia saa na ɛyɛ wo. Nanso wubetumi abɔ Yehowa mpae na woaka akyerɛ no sɛ ɔmmoa wo na nya akokoduru, na yi ehu fi wo mu sɛnea ɛbɛyɛ a wubetumi aka akyerɛ obi sɛ wopɛ sɛ wo ne no sua Bible. Woyɛ saa a, Yehowa betumi aboa wo ama woanya ɔpɛ no de aboa nkurɔfo ma wɔabɛyɛ asuafo.\n8. Sɛnea Marko 6:34 kyerɛ no, dɛn bio na ebetumi akanyan yɛn ama yɛakyerɛkyerɛ nkurɔfo?\n8 Nea ɛto so mmienu, ɔdɔ a yɛwɔ ma nnipa na ɛkanyan yɛn ma yɛkyerɛkyerɛ wɔn nokware no. Bere bi, Yesu ne n’asuafo no kyɛe wɔ asɛnka mu enti na wɔabrɛ paa. Ná ehia sɛ wɔkɔ baabi kɔhome kakra. Nanso nnipadɔm bi toaa wɔn. Nkurɔfo no yɛɛ Yesu mmɔbɔ, enti ofii ase kyerɛkyerɛɛ wɔn “nneɛma pii.” (Kenkan Marko 6:34.) Ná Yesu abrɛ, nanso okum ne ho yɛɛ adwuma. Adɛn nti na ɔyɛɛ saa? Nea na nkurɔfo no refa mu no, Yesu faa no sɛ ɔno na ɔrefa mu. Ohui sɛ na wɔrehu amane paa, na na wonni anidaso biara, enti na ɔpɛ sɛ ɔboa wɔn. Ɛnnɛ nso saa tebea no ara na nkurɔfo wom. Mma sɛnea wuhu wɔn no nnaadaa wo. Wɔte sɛ nguan a wɔayera a wɔn ani so atan wɔn na wonni ɔhwɛfo biara. Ɔsomafo Paul kaa nnipa a wɔte saa no ho asɛm sɛ wonnim Onyankopɔn na wonni anidaso biara. (Efe. 2:12) Wɔnam ‘ɔkwan a ɛkɔ ɔsɛe mu’ no so! (Mat. 7:13) Nnipa a wɔwɔ yɛn asaasesin mu no, sɛ yɛhwɛ sɛnea wonni Onyankopɔn ho nimdeɛ biara no a, ɔdɔ ne ayamhyehye a yɛwɔ ma wɔn no bɛkanyan yɛn ma yɛaboa wɔn. Ade a yebetumi ayɛ de aboa wɔn paa ne sɛ yɛbɛka akyerɛ wɔn sɛ yɛne wɔn besua Bible.\n9. Sɛnea Filipifo 2:13 kyerɛ no, dɛn na Yehowa betumi ayɛ de aboa wo?\n9 Sɛ woka kyerɛ obi sɛ wopɛ sɛ wo ne no sua Bible a, wunim sɛ ebegye bere paa na woatumi asiesie wo ho akɔyɛ adesua no, enti ebia wobɛtwentwɛn wo nan ase sɛ wobɛka ho asɛm akyerɛ no. Sɛ saa na wote nka a, ka ho asɛm kyerɛ Yehowa. Ka kyerɛ no sɛ ɔmmoa wo na nya ɔpɛ a wode bɛhwehwɛ obi a wo ne no besua Bible. (Kenkan Filipifo 2:13.) Ɔsomafo Yohane ma yɛn awerɛhyem sɛ, mpae a ɛne Onyankopɔn apɛde hyia no, otie. (1 Yoh. 5: 14, 15) Enti wubetumi anya awerɛhyem sɛ Yehowa bɛboa wo ama woanya ɔpɛ no de akyerɛkyerɛ nkurɔfo ama wɔabɛyɛ asuafo.\nSƐNEA YEBEDI NSƐNNENNEN AFOFORO SO\n10-11. Dɛn na ebetumi ama yɛatwentwɛn yɛn nan ase sɛ yɛbɛyɛ Bible adesua?\n10 Ahyɛde a wɔde ama yɛn sɛ yɛnkyerɛkyerɛ afoforo ma wɔmmɛyɛ asuafo no, yɛntoto no ase koraa. Nanso ebetumi ayɛ den ama yɛn sɛ yɛbɛyɛ nea yɛpɛ sɛ yɛyɛ nyinaa. Momma yɛnhwɛ saa nsɛnnennen no bi, na yɛnhwɛ nea yebetumi ayɛ wɔ ho.\n11 Yɛn tebea nti, ebia yɛrentumi nyɛ nea yɛpɛ sɛ yɛyɛ nyinaa. Ɛho nhwɛso ne sɛ, adawurubɔfo binom abɔ nkwakoraa ne mmerewa, na ebinom nso, yare reteetee wɔn. Yɛabɔ w’asɛm so anaa? Sɛ saa a, hwɛ ade baako a yɛasua bere a COVID-19 nsanyare kodiawu yi bae yi. Yɛahu sɛ yebetumi afa fon anaa ɛlɛtrɔnik mfiri afoforo so ne nkurɔfo asua Bible ama atu mpɔn! Enti sɛ wote wo fie mpo a, wubetumi ne obi afi ase asua Bible. Ade foforo nso a eye wɔ ho ne sɛ, ebinom wɔ hɔ a, bere a anuanom ayi asi hɔ a wɔde kɔ asɛnka no, wɔnkɔto wɔn wɔ fie, nanso wɔn ani gye ho sɛ wobesua Bible no. Ebia wɔn de, anɔpatutuutu anaasɛ anadwo na wobenya adagyew. Wubetumi ayɛ wo nhyehyɛe yiye na wo ne nkurɔfo a ɛte saa asua Bible no. Anadwo na Yesu kyerɛkyerɛɛ Nikodemo, efisɛ saa bere no na na eye ma Nikodemo.—Yoh. 3:1, 2.\n12. Dɛn na ɛma yenya ahotoso sɛ yebetumi akyerɛkyerɛ yiye?\n12 Ebia yennye yɛn ho nni sɛ yebetumi ne obi ayɛ Bible adesua. Ebia yɛn adwene yɛ yɛn sɛ, ɛsɛ sɛ yenya nimdeɛ pii anaa yɛn ho kokwaw ansa na yɛatumi ne obi asua Bible. Sɛ saa na wote nka a, yɛnhwɛ nneɛma mmiɛnsa bi a ebetumi ama woanya ahotoso. Nea edi kan, Yehowa bu wo sɛ wofata sɛ wokyerɛkyerɛ afoforo. (2 Kor. 3:5) Nea ɛto so mmienu, Yesu a wɔde ɔsoro ne asaase so tumi nyinaa ama no no na ahyɛ wo sɛ kɔkyerɛkyerɛ. (Mat. 28:18) Nea ɛto so mmiɛnsa, wubetumi ama afoforo nso aboa wo. Yesu nso, nea n’Agya kyerɛkyerɛɛ no no, ɛno ara na ɔno nso de kyerɛkyerɛɛ afoforo, enti wo nso wubetumi ayɛ saa. (Yoh. 8:28; 12:49) Bio nso, wubetumi ama w’asɛnka kuw sohwɛfo, ɔkwampaefo a onim nkyerɛkyerɛ, anaa ɔdawurubɔfo bi a ne ho akokwaw aboa wo ama wo ne obi afi ase asua Bible. Ɔkwan baako a wubetumi afa so anya ahotoso ne sɛ, wo ne anuanom a wɔn ho akokwaw yi mu bi bɛkɔ akɔyɛ wɔn Bible adesua.\n13. Sɛnea yɛkyerɛkyerɛ no, adɛn nti na ehia sɛ yɛsakra mu?\n13 Akwan foforo a ɛsɛ sɛ yɛfa so kyerɛkyerɛ ne nnwinnade foforo a ɛsɛ sɛ yɛde kyerɛkyerɛ no, ebia ɛbɛyɛ den ama yɛn sɛ yɛde bɛyɛ adwuma. Ɔkwan a yɛfa so yɛ Bible adesua no asesa. Seesei, nhoma titiriw a yɛde yɛ Bible adesua ne Wubetumi Anya Anigye Daa! no. Saa nhoma yi de, yɛne nkurɔfo rekosua a, ɛsɛ sɛ yedi kan sua no yiye. Afei nso, ɔkwan a yɛbɛfa so ne wɔn asua no, yɛrenyɛ no sɛ kan no. Seesei nkyekyɛm a yɛkenkan no nnɔɔso, na mmom yɛne osuani no bɔ nkɔmmɔ kɔ akyiri. Sɛ yɛrekyerɛkyerɛ a, nneɛma a edi akoten wom paa ne video ne nneɛma a yɛde agu ɛlɛtrɔnik mfiri so te sɛ JW Library® no. Sɛ wunnim sɛnea yɛde saa nnwinnade yi yɛ adwuma a, ma obi a onim mu nkyerɛ wo. Nnipa de, sɛ yɛyɛ biribi ma ɛka yɛn hɔ a, ɛnyɛ mmerɛw sɛ yɛbɛsesa akɔfa ɔkwan foforo so. Nanso Yehowa ne anuanom afoforo betumi aboa wo ma ayɛ mmerɛw ama wo sɛ wubesua ɔkwan foforo a yɛfa so kyerɛkyerɛ no. Wei bɛma w’ani abegye ho paa sɛ wo ne afoforo besua ade. Ɔkwampaefo bi kaa sɛ, ɔkwan foforo a yɛfa so ne nkurɔfo sua ade yi, ɛma “osuani no ne ɔkyerɛkyerɛfo no nyinaa ani gye.”\n14. Sɛ yɛreyɛ asɛnka adwuma no wɔ asaasesin a nkurɔfo pii ntaa ntie asɛm no mu a, dɛn na ɛsɛ sɛ yɛkae, na sɛn na 1 Korintofo 3:6, 7 hyɛ yɛn nkuran?\n14 Ebia baabi a yɛte no, ɛyɛ den sɛ yebenya nkurɔfo ne wɔn asua Bible. Ebia ebinom ani nnye asɛm a yɛka no ho anaa mpo wɔsɔre tia yɛn. Dɛn na ebetumi aboa yɛn ama yɛakɔ so anya gyidi sɛ wobetie? Kae sɛ, wiase a ɔhaw ahyɛ mu ma yi, nneɛma tumi sesa wɔ nnipa asetena mu prɛko pɛ. Enti wobɛhwɛ no, na wɔn a bere bi na wɔn ani nnye asɛm no ho no abehu sɛ afei de wohia Onyankopɔn akwankyerɛ. (Mat. 5:3) Ebinom nso wɔ hɔ a, kan no na wɔmpɛ yɛn nhoma no koraa, nanso akyiri yi wɔmaa kwan ma yɛne wɔn suaa Bible. Afei nso, yenim sɛ Yehowa ne afuw Wura no. (Mat. 9:38) Ɔpɛ sɛ yɛkɔ so dua na yegugu so nsu, nanso Ɔno na ɔma enyin. (1 Kor. 3:6, 7) Sɛ seesei yentumi ne obi nyɛ Bible adesua mpo a, ɛsɛ sɛ yɛkae sɛ ɛnyɛ Bible adesua dodow a yɛbɛyɛ na Yehowa bɛhwɛ ho atua yɛn ka na mmom yɛn mmɔdenbɔ. Wei nhyɛ yɛn nkuran anaa? *\nWOBOA OBI MA ƆBƐYƐ OSUANI A W’ANI BEGYE\nHwɛ sɛnea asɛmpa a yɛka no ne ɔkyerɛkyerɛ adwuma no tumi boa nkurɔfo (Hwɛ nkyekyɛm 15-17) *\n15. Sɛ obi pene so ma yɛne no sua Bible na ɔde nea ɔresua no yɛ adwuma a, Yehowa te nka sɛn?\n15 Sɛ obi sua nokware a ɛwɔ Bible no mu na ɔno nso de kyerɛkyerɛ afoforo a, ɛma Yehowa ani gye paa. (Mmeb. 23:15, 16) Sɛ Yehowa hu sɛnea n’asomfo ayere wɔn ho reka asɛmpa no na wɔrekyerɛkyerɛ a, wode hwɛ sɛnea n’ani begye afa! Yɛhwɛ afe 2020 ɔsom afe no sɛɛ a, ɛmfa ho nsanyare kodiawu a ɛbaa wiase baabiara no, yetumi yɛɛ Bible adesua 7,705,765. Ɛno maa nnipa 241,994 hyiraa wɔn ho so maa Yehowa bɔɔ asu. Saa asuafo foforo yi nso ne afoforo besua Bible, na wɔaboa wɔn mu pii ama wɔn nso abɛyɛ asuafo. (Luka 6:40) Biribiara kyerɛ sɛ, sɛ yɛyɛ asuafoyɛ adwuma no bi a, yɛma Yehowa ani gye.\n16. Botae pa bɛn na wubetumi de asi w’ani so?\n16 Ɛnna fam sɛ yɛbɛboa nkurɔfo ma wɔabɛyɛ asuafo, nanso Yehowa betumi aboa yɛn ma yɛakyerɛkyerɛ afoforo ama wɔabɛdɔ yɛn Agya a ɔwɔ soro no. Yebetumi de asi yɛn ani so sɛ, anyɛ yiye koraa no, yɛbɛpɛ nipa baako ne no asua Bible. Bere biara a ɛbɛyɛ yiye no, sɛ yɛbɔ mmɔden ka Bible adesua ho asɛm kyerɛ nnipa a yehyia wɔn nyinaa a, ebia nea ebefi mu aba no bɛyɛ yɛn nwonwa. Yebetumi anya awerɛhyem sɛ, sɛ yɛyere yɛn ho a, Yehowa behyira yɛn, na yɛn brɛ renyɛ kwa.\n17. Sɛ yetumi ne obi sua Bible a, yɛbɛte nka sɛn?\n17 Ɛyɛ hokwan paa na yɛanya sɛ yɛbɛka asɛmpa no na yɛakyerɛkyerɛ nkurɔfo ma wɔabehu nokware no! Saa adwuma yi ma yɛn ani gye ankasa. Ɔsomafo Paul a ɔboaa Tesalonikafo pii ma wɔbɛyɛɛ asuafo no ma yehu sɛnea ɔtee nka. Ɔkaa sɛ: “Dɛn ne yɛn anidaso, anaa yɛn anigye, anaa yɛn abotiri a yɛde bɛhoahoa yɛn ho yɛn Awurade Yesu anim wɔ ne mmae mu? Ɛnyɛ mo? Nokwasɛm ni, mone yɛn anuonyam ne yɛn anigye.” (1 Tes. 2:19, 20; Aso. 17:1-4) Ɛnnɛ nso, saa ara na anuanom bebree te nka. Onuawa bi a ne din de Stéphanie a ɔne ne kunu aboa nkurɔfo bebree ama wɔabɔ asu no ka sɛ, “Sɛ yɛboa nkurɔfo ma wohyira wɔn ho so ma Yehowa a, anigye a yenya de yɛnka.”\nAdɛn nti na ɛsɛ sɛ yɛka asɛmpa no kyerɛ nkurɔfo na yɛsan kyerɛkyerɛ wɔn?\nDɛn na ɛkanyan yɛn ma yɛboa nkurɔfo ma wɔbɛyɛ asuafo?\nNneɛma a ɛma ɛyɛ den sɛ yɛbɛyɛ Bible adesua no, dɛn na yebetumi ayɛ wɔ ho?\n[Kratafa 7 mfoni]\nDWOM 57 Yɛka Asɛmpa no Kyerɛ Nnipa Nyinaa\n^ nky. 5 Yehowa ama yɛn hokwan sɛ yɛnka asɛmpa no nkyerɛ nkurɔfo, nanso ɛnyɛ ɛno nko. Ɔpɛ sɛ yɛsan kyerɛkyerɛ wɔn ma wodi nea Yesu ahyɛ nyinaa so. Dɛn na ɛkanyan yɛn ma yɛkyerɛkyerɛ afoforo? Nsɛnnennen bɛn na yehyia wɔ asɛnka ne asuafoyɛ adwuma no mu, na yɛbɛyɛ dɛn adi saa nsɛnnennen no so? Adesua yi bɛma yɛanya saa nsɛmmisa no ho mmuae.\n^ nky. 14 Nea yɛyɛ de boa nkurɔfo ma wɔbɛyɛ asuafo no, sɛ wopɛ ɛho nkyerɛkyerɛmu pii a, hwɛ adesua asɛm a yɛato din “Asafo No Nyinaa, Mommoa Bible Asuafo Mma Wontumi Nnya Nkɔso Mmɔ Asu” no. Ɛwɔ March afe 2021 Ɔwɛn Aban no mu.\n^ nky. 54 MFONI HO NKYERƐKYERƐMU: Hwɛ nsakrae a obi sua Bible a otumi yɛ wɔ n’asetena mu: Wohwɛ ɔbarima no a, ayɛ sɛ asetena afono no, na onnim Yehowa. Akyiri yi, Adansefo bi hyiaa no dii no adanse, na ɔpenee so sɛ wɔne no nsua Bible. Nea osuae no apusuw no ama wahyira ne ho so abɔ asu. Afei de, ɔno nso reboa nkurɔfo ama wɔabɛyɛ asuafo. Awiei koraa no, wɔn nyinaa regye wɔn ani wɔ Paradise.\nShare Share Wubetumi Aboa Nkurɔfo Ama Wɔabɛyɛ Asuafo?\nw21 July kr. 2-7\nSuasua Sɛnea Yehowa Agyina Nneɛma Bɔne Ano No\nMommma Yɛne Yɛn Ho Nnsi Akan—Momma Yɛnhwehwɛ Asomdwoe\nNea W’ankasa Wutumi Yɛ No, Ɛno Na Di Ho Ahurusi!\nASETENAM NSƐM Masom Yehowa Ama M’ani Agye\nText Baabi a wubetumi atwe nneɛma akenkan ƆWƐN-ABAN—NEA ADESUA NSƐM WOM July 2021\nAudio Baabi a wubetumi atwe nneɛma abɔ atie ƆWƐN-ABAN—NEA ADESUA NSƐM WOM July 2021\nShare Share ƆWƐN-ABAN—NEA ADESUA NSƐM WOM July 2021\nƆWƐN-ABAN—NEA ADESUA NSƐM WOM July 2021


Wiase Asomdwoe—Adɛn Nti na Abɔ Nnipa Saa? | Bible Nsɛmmisa\nKENKAN WƆ Afrikaans Albanian Amharic Arabic Armenian Assamese Azerbaijani Azerbaijani (Cyrillic) Bislama Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Dutch Efik English Estonian Ewe Fijian Finnish French Ga Georgian German Greek Gun Haitian Creole Hausa Hebrew Hiligaynon Hungarian Icelandic Igbo Iloko Indonesian Isoko Italian Japanese Kikamba Kikongo Kinyarwanda Kirghiz Kiribati Kirundi Korean Latvian Lingala Lithuanian Luganda Luo Macedonian Malagasy Malayalam Maltese Myanmar Norwegian Nzema Ossetian Papiamento (Aruba) Papiamento (Curaçao) Persian Polish Portuguese Romanian Russian Samoan Sango Sepedi Serbian Serbian (Roman) Sesotho (Lesotho) Shona Sinhala Slovak Slovenian Spanish Swahili Swedish Tagalog Tamil Tatar Telugu Thai Tiv Tsonga Tswana Turkish Turkmen Twi Ukrainian Umbundu Vietnamese Xhosa Yoruba Zulu\nWiase Asomdwoe—Adɛn Nti na Abɔ Nnipa Saa?\nNnipa abɔ mmɔden biara sɛ wɔde asomdwoe bɛba asase so. Nanso ɛnyɛɛ yiye, na ɛrenyɛ yiye nso da. Nea enti a ɛte saa nie:\n“ Ɛnni onipa nsam, sɛdeɛ ɔnam a ɔbɛtutu n’anammɔn. ” (Yeremia 10:23) Onyankopɔn ammɔ nnipa sɛ yɛnni yɛn ho so, na tumi a yɛde bɛyɛ saa nso, wamfa amma yɛn. Enti asomdwoe a ɛde asomdwoe paa deɛ nnipa rentumi mma yɛnnya bi.\n“ Mommfa mo werɛ nnhyɛ nnipa a wɔdi mo anim mu; onipa biara rentumi nnye mo nkwa. Sɛ wɔwu a, wɔsan dane dɔte; saa da no ara, nneɛma a wɔabɔ wɔn tirim sɛ wɔbɛyɛ nyinaa yera. ” (Dwom 146:3, 4, Good News Translation) Nea ɛkɔfa ɔko ba no, aban mpanyimfoɔ a wɔwɔ adwempa mpo rentumi nntu aseɛ.\n“ Nna a ɛdi akyire mu no, mmerɛ a emu yɛ den bɛba. Ɛfiri sɛ nnipa bɛyɛ . . . wɔn a wɔyɛ werɛmfoɔ, wɔn a wɔmpɛ papa, wɔn a wɔyi afoforɔ ma, wɔn a wɔyɛ asobrakyeɛ, wɔn a wɔyɛ ahomasoɔ. ” (2 Timoteo 3:1–4) Yɛte wiase bɔne yi “ nna a ɛdi akyire ” mu. Suban a nnipa da no adi seesei no ama asomdwoeɛ ho ayɛ den wɔ asase so.\n“ Asase ne ɛpo nnue, ɛfiri sɛ Ɔbonsam asiane aba mo nkyɛn na ne bo afu dendeenden, ɛfiri sɛ ɔnim sɛ ne berɛ a aka yɛ tia. ” (Adiyisɛm 12:12) Wɔato Onyankopɔn tamfo Bonsam afi soro aba asase so. Ɔbonsam yɛ otirimɔdenfoɔ, na ɔhyɛ nnipa nkuran ma wɔsuasua ne subammɔne no. Enti, Satan da so ara yɛ “ wiase yi sodifoɔ ” yi, asomdwoe a ɛde asomdwoe deɛ, yɛrentumi nnya bi da.—Yohane 12:31.\n“ [Onyankopɔn Ahennie bɛbubu] ahennie hodoɔ [a ɛko tia Onyankopɔn] no nyinaa ama no asã, na ɛno deɛ, ɛbɛgyina daa. ” (Daniel 2:44) Wiase asomdwoe a nnipa aban apere apere ara nanso wɔntumi mfa mmaeɛ no, Onyankopɔn Ahenni deɛ ɛde bɛba.—Dwom 145:16.\nAsomdwoe Bɛba Asase So Da Bi?


Hiob 16 | Intanɛt So Bible| Wiase Foforɔ Nkyerɛaseɛ\n16 Ɛnna Hiob kae sɛ: 2 “Mate nsɛm a ɛtete sɛɛ bebree.Mo nyinaa moyɛ gyamserefo!+ 3 Nsɛnkeka hunu nni awiei?+Na dɛn na epiapia mo ma mubua nsɛm? 4 Me nso metumi akasa sɛ mo.Sɛ mo kra wɔ faako a me kra wɔ a,Enti anka mɛka nsɛnkɛse saa atia mo,+Na anka mɛwosow me ti agu mo so?+ 5 Anka mede m’anom nsɛm bɛhyɛ mo den mmom,+Na anka m’anom awerɛkyekyesɛm bedwudwo mo yaw—. 6 Sɛ mekasa a, me yaw no nnyae,+Na mankasa nso a, dɛn na ebefi me ho akɔ? 7 Nanso mprempren de, wahyɛ me brɛ;+Wama wɔn a wɔne me hyia nyinaa ayera. 8 Woayere me, na abɛyɛ adanse;+M’ahohia na edi tia me. Edi adanse wɔ m’anim. 9 N’abufuw atetew me pasapasa, na ɔde me ho asɛm ahyɛ ne mu.+Ɔtwɛre ne sẽ gu me so.+Me tamfo apɔkye n’ani hwɛ me.+ 10 Wɔabue wɔn anom hoo hwɛ me,+Wɔde ahohorabɔ abɔ me sotɔre,Wɔaboaboa wɔn ano bebree atu aba me so.+ 11 Onyankopɔn ayi me ahyɛ mmarimaa nsa,Na wapia m’atiko ahyɛ nnebɔneyɛfo nsa.+ 12 Ná mete hɔ dwoodwoo, nanso ɔwosow me;+Osoo me kɔn akyi, na obubuu me pasaa;Watu n’ani asi me so. 13 N’agyantofo+ twa me ho hyia;Ohwirew m’asaabo+ mu a onhu me mmɔbɔ;Ohwie me bɔnwoma gu fam. 14 Mayɛ sɛ ɔfasu a ɔde nkakrankakra tutu mu ntokuru.Ɔtow ba me so sɛ ɔdɔmmarima.+ 15 Mapam atweaatam+ akata me ho,Na matow m’anuonyam agu dɔte mu.+ 16 Osũ ama m’anim ayɛ kɔɔ,+Na sum kabii akata m’ani akyi,+ 17 Ɛwom sɛ bɔne biara nni me nsam,Na me mpaebɔ nso ho tew.+ 18 O asase, nkata me mogya so!+Na mma me sufrɛ nnnya atenae! 19 Afei nso, hwɛ! nea ɔredi me ho adanse no te soro,Na me dansefo wɔ sorosoro.+ 20 Me nnamfo ayɛ akasamafo atia me;+Onyankopɔn na m’aniwa si pɛ twɛn no.+ 21 Asɛm a wobebua yi yɛ ɔbarima ne Onyankopɔn ntam asɛm,Te sɛ onipa ba ne ne yɔnko ntam de ara pɛ.+ 22 Na me mfe kakraa bi na akaNa makɔ ɔkwan a merensan mma bio.+